Tiada Kompromi Majikan Lindungi Pekerja PATI – JIM Sabah

KOTA KINABALU: Jabatan Imigresen Malaysia (JIM) Sabah tidak berkompromi terhadap mana-mana majikan yang mengambil pekerja mahupun melindungi pendatang asing tanpa izin (PATI) di negeri ini.

Berikutan itu, usaha menggempur lokasi yang disyaki dihuni pekerja asing diteruskan menerusi Operasi Patuh Bersepadu yang diadakan bermula 12 tengah malam, semalam sehingga awal pagi ini di sekitar Kundasang, Ranau.

Timbalan Menteri Dalam Negeri II, Jonathan Yasin berkata, daripada 173 orang yang diperiksa, 65 orang PATI berusia antara setahun hingga 70 tahun ditahan atas pelbagai kesalahan imigresen.

“Dalam operasi ini, kita menahan 43 orang dewasa serta 22 kanak-kanak lelaki dan perempuan yang disyaki masuk dan tinggal di Malaysia tanpa pasport yang sah, tinggal melebihi masa selepas tamat tempoh pas serta menggunakan permit masuk, pas dan dokumen perjalanan dalam negeri atau perakuan yang palsu,” katanya dalam satu kenyataan hari ini.

Oleh itu, kesemua mereka ditahan di bawah Seksyen 6(1)(c), Seksyen 15(1)(c) dan Seksyen 56(1)(l) Akta Imigresen 1959/63.

Ahli Parlimen Ranau ini berkata, serbuan kali ini melibatkan 10 lokasi sekitar Kundasang dan Ranau hasil aduan awam yang diterima Bahagian Penguatkuasa Pejabat Imigresen Ranau.

Operasi ini diketuai oleh Timbalan Penolong Pengarah Imigresen, Romel Macoco Rodolfo dan disertai 98 orang anggota terdiri daripada pegawai imigresen, Jabatan Sukarelawan Malaysia (Rela) dan Angkatan Pertahanan Awam (APM).

Menurut Jonathan, operasi yang dijalankan bertujuan membanteras PATI dan mana-mana pihak berkaitan yang melakuken kesalahan di bawah Akta Imigresen, Peraturan-peraturan Imigresen 1963, Akta Pasport 1966, Akta Anti Pemerdagangan Orang (pindaan 2010) dan Akta Penyeludupan Migran 2007.

“Kita akan mengambil tindakan undang-undang tanpa kompromi terhadap mana-mana majikan yang mengambil pekerja PATI, melindungi PATI dan terlibat dalam sindiket yang membawa masuk PATI ke negara ini,” katanya.

Kesemua 65 orang PATI yang ditahan turut menjalani proses tapisan kesihatan termasuk saringan Covid-19 sebelum dihantar ke depot Imigresen. Langkah ini bagi memastikan tidak wujud penularan jangkitan Covid-19 dan mematuhi prosedur operasi standard (SOP) yang ditetapkan Kementerian Kesihatan Malaysia (KKM).

Tambah beliau, sejak awal tahun ini, seramai 1,061 orang PATI ditangkap menerusi 601 operasi yang dijalankan JIM Sabah, manakala 34 majikan telah didakwa.

Sehingga kini, 1,739 orang tahanan warga asing diusir keluar ke negara asal masing-masing.

Jonathan juga memohon kerjasama rakyat Sabah untuk melaporkan dengan segera sekiranya terdapat aktiviti PATI di kawasan mereka. – Utusan


Shafie Bersyukur Dicadang Calon PM, Tapi Perlu Masa Fikir

KOTA KINABALU: Ketua Menteri Sabah, Shafie Apdal bersyukur dicalonkan sebagai perdana menteri Pakatan Harapan, tetapi beliau memerlukan masa untuk mempertimbangkannya.

Presiden Warisan itu berkata, beliau perlu berbincang dengan pemimpin tertinggi partinya, tetapi akan membuat keputusan sebelum Parlimen bersidang semula bulan depan.

“Saya sangat bersyukur ia datang daripada Dr Mahathir Mohamad, pemimpin terkenal di dunia mencadangkan saya sebagai calon perdana menteri.

“Itu satu cadangan yang saya perlu teliti secara mendalam dan saya belum bincang dengan Timbalan Presiden Warisan (Darell Leiking) dan Ketua Penerangan Warisan (Yusof Yacob).

“Ini satu cabaran besar untuk saya, tapi saya akan melihat ini secara serius. Bagi saya masa sedikit, ia tidak akan mengambil masa lama,” katanya selepas melawat Sekolah Menengah Kebangsaan Peter Mojuntin di sini, hari ini.

Ahli Parlimen Semporna itu yang tidak pernah menjangkakan diri akan dicalonkan berkata, beliau memerlukan sedikit masa kerana ada isu lain di Sabah yang perlu diselesaikannya.

Shafie berkata, beliau belum menerima maklum balas cadangan itu daripada PKR dan DAP Sabah.

Katanya, beliau tidak tahu jika dirinya mampu mendapat sokongan semua ahli Parlimen, tetapi mesti ada sebab Mahathir mencadangkannya sebagai calon perdana menteri PH.

“Mungkin beliau cuba menyatukan rakyat dalam pergolakan politik di negara kita kebelakangan ini.

“Tetapi, saya perlu melihat semua aspek kerana jawatan ini memerlukan saya untuk fikir mengenai seluruh negara. Saya juga perlu fikir siapa yang akan menjadi ketua menteri Sabah seterusnya.

“Saya tak boleh hanya cakap ‘bye-bye Sabah’. Saya bukan orang yang akan tinggalkan keadaan dalam huru-hara.”

Katanya, tidak timbul isu kepercayaan antara beliau dan Mahathir kerana veteran politik itu sudah membantu Sabah memenuhi 17 daripada 21 tuntutan berkaitan Perjanjian Malaysia 1963 serta melantik 3 ahli Parlimen Sabah menganggotai Kabinet pimpinannya.

Beliau berkata, tidak perlu mengadili tindakan lampau Mahathir kerana ramai yang tidak menghargai kebaikan dilakukan bekas perdana menteri itu.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 17 Kes Baru Covid-19, Jumlah Setakat Ini 136

KOTA KINABALU: 17 kes baru Covid-19 dicatatkan di Sabah hari ini, menjadikan jumlah keseluruhan di negeri ini 136 orang.

Sabah mempunyai angka ke-3 tertinggi kes Covid-19 selepas Selangor (292) dan Kuala Lumpur (166).

Ia mencatatkan kematian pertama akibat virus tersebut semalam membabitkan lelaki berusia 58 tahun.

Tawau mencatatkan jumlah kes terbanyak iaitu 37, diikuti Lahad Datu (32), Kota Kinabalu (17), Kinabatangan (11), Sandakan (8), Beaufort (6), Tuaran (6), Kunak (5), Kota Belud (5) Sipitang (4), Putatan (3), dan Semporna serta Papar (1).

Tiada kematian dilaporkan di negeri ini hari ini.

Pusat kawalan Covid-19 Sabah juga melaporkan penutupan jeti antara daerah di Kudat, Kota Kinabalu, Sipitang, Lahad Datu, Sandakan dan Tawau.

Masa operasi restoran, stesen minyak, pasar raya, pasar dan kedai juga dihadkan oleh pihak berkuasa tempatan susulan perintah kawalan pergerakan selama 2 minggu dari 18 hingga 31 Mac. – FMT


‘Clubbing’, Hiburan & Perhimpunan Awam Masih Dilarang

KOTA KINABALU: Semua perniagaan berbentuk hiburan seperti panggung wayang, karaoke, pusat hiburan, kelab malam dan taman tema serta perniagaan yang melibatkan orang ramai atau bersentuhan antaranya bazar Ramadan, bazar aidilfitri, karnival jualan dan pusat refleksologi masih tidak dibenarkan beroperasi.

Perdana Menteri, Tan Sri Muhyiddin Yassin berkata, larangan pengoperasian semua aktiviti perniagaan tersebut adalah untuk memastikan penularan wabak Covid-19 dapat diteruskan.

Katanya, selain itu, sebahagian besar aktiviti ekonomi dibenarkan beroperasi bermula 4 Mei atas syarat-syarat ditetapkan pihak berkuasa tempatan (PBT).

“Saya katakan hampir semua kerana masih ada beberapa kategori industri dan perniagaan yang tidak diizinkan untuk beroperasi. Ini adalah perniagaan atau aktiviti yang melibatkan perhimpunan ramai dan sentuhan badan di mana penjarakan sosial sukar dikawal.

“Antaranya panggung wayang, pusat karaoke, pusat refleksologi, pusat hiburan, kelab malam, taman tema, bazar Ramadan, bazar Aidilfitri, karnival jualan dan semua bentuk persidangan dan pameran,” katanya.

Perdana Menteri berkata, aktiviti yang melibatkan perhimpunan ramai seperti sukan bola sepak, ragbi, renang serta semua acara sukan tertutup atau di stadium turut tidak dibenarkan diadakan.

Bagaimanapun katanya, masyarakat kini boleh bersenam dalam kumpulan tidak melebihi 10 orang dengan syarat penjarakkan sosial diamalkan untuk mengelakkan sentuhan badan.

“Selain perniagaan, aktiviti-aktiviti sukan yang melibatkan perhimpunan ramai, sentuhan badan dan lain-lain risiko jangkitan juga tidak dibenarkan. Ini termasuk sukan bola sepak, ragbi, renang dan semua acara sukan indoor dan stadium. Aktiviti sukan outdoor yang tidak melibatkan sentuhan badan dan perhimpunan ramai dibenarkan.

“Jadi, saudara-saudari boleh bermain badminton atau tenis di luar tanpa penonton. Jogging, kayuhan basikal, golf dan larian dalam kumpulan kecil tidak melebihi 10 orang juga dibenarkan dengan syarat anda mengamalkan penjarakan sosial dan elakkan sentuhan badan,” katanya.

Jelas beliau, semua aktiviti keagamaan termasuak solat Jumaat, majlis sosial, kemasyarakatan dan kebudayaan juga dilarang.

Bagi yang menyambut Aidilfitri, mereka juga tidak dibenarkan balik ke kampung. – BorneoToday


ADUN Sebatik Umum Keluar Warisan, Jadi ADUN Bebas Sokong GRS

KOTA KINABALU (Bernama) : Ahli Dewan Undangan Negeri (ADUN) Sebatik Hassan A Gani Pg Amir daripada Parti Warisan Sabah (Warisan) hari ini mengumumkan keluar parti atas alasan Warisan masih mengutamakan politik berbanding kesejahteraan rakyat.

Katanya beliau kini seorang ADUN Bebas yang menyokong Kerajaan Negeri Sabah di bawah Gabungan Rakyat Sabah (GRS) serta kepimpinan Perdana Menteri Tan Sri Muhyiddin Yassin dan Ketua Menteri Sabah Datuk Hajiji Noor.

“Saya melihat perkara yang diperlukan oleh negara pada hari ini adalah kestabilan politik. Kestabilan ini penting untuk memastikan kerajaan dapat memberikan sepenuh perhatian dalam menangani COVID-19 dan menjaga kesejahteraan rakyat.

“Saya amat berdukacita melihat pendirian Parti Warisan yang dilihat masih bermain dengan rentak politik Pakatan Harapan (PH) yang mengutamakan kepentingan politik berbanding kesejahteraan rakyat yang terbeban dengan isu COVID-19.” katanya dalam temu bual eksklusif dengan Bernama di sini hari ini.

Susulan tindakan Hassan A Gani menyokong GRS, gabungan itu yang dianggotai parti komponen Perikatan Nasional, Barisan Nasional dan Parti Bersatu Sabah kini memiliki sokongan 48 ADUN daripada keseluruhan 79 ADUN negeri tersebut.

Hassan A Gani berkata antara punca yang amat mengecewakan dirinya ialah tindakan Warisan menolak Belanjawan 2021 di Parlimen yang menurut beliau jelas membelakangkan kepentingan rakyat terutama dalam usaha menangani COVID-19.

“Segala usaha dibuat kerajaan menangani COVID-19 memerlukan peruntukan melalui bajet yang dibentangkan… cukup-cukup sudah bermain politik, masa ini kesejahteraan rakyat perlu diutamakan,” katanya.

Beliau berkata tindakan kepimpinan Warisan yang membelakangkan pemimpin dan ahli akar umbi termasuk ADUN parti itu terutama dalam usaha menyuarakan kepentingan rakyat juga menyebabkan beliau mengambil keputusan meninggalkan parti berkenaan.

“Saya juga membuat keputusan keluar daripada Warisan demi membantu rakyat di kawasan yang saya wakili. Saya akan lebih senang membantu rakyat apabila menjadi ADUN bebas yang menyokong kerajaan GRS,” katanya.

Hassan A Gani berkata beliau membuat keputusan itu tanpa desakan mana-mana pihak dan percaya kerajaan negeri ditadbir GRS kini dapat membantu rakyat Sabah terutama penduduk di kawasan yang diwakilinya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Pemain Hoki Sabah, Negara Meninggal Dunia

KOTA KINABALU: Bekas pemain hoki wanita Sabah dan Malaysia, Angeline Reutens, meninggal dunia di Hospital Labuan, tengah hari semalam.

Angeline, 67, yang sebelum ini mengidap penyakit buah pinggang sejak beberapa tahun lalu meninggalkan suami Kapten Yeng Kam Foon serta dua anak lelaki.

Beliau memulakan karier sebagai pemain hoki bersama pasukan Labuan ketika berusia 16 tahun lagi sebelum diserapkan ke pasukan Sabah, dua tahun kemudian.

Bakat beliau dalam sukan itu kemudian terus berkembang apabila dipanggil menyertai skuad kebangsaan pada tahun 1970-an dan beliau juga merupakan antara pemain dari Sabah terawal pernah beraksi untuk negara.

“Angeline seorang insan yang sangat baik dan sangat disenangi oleh rakan sepasukan suatu ketika dulu selain karakternya yang dikagumi.

“Beliau juga mempunyai pengaruh besar dalam sukan hoki wanita di Sabah, terima kasih Angeline Reutens kerana pengalaman bersama yang pasti tidak akan dilupakan,” kata bekas rakan sepasukannya, Halimah Z Kassim.

Seorang lagi bekas rakan sepasukan daripada Tawau, Jaiton Mumin, berkata beliau sangat terkejut dengan berita pemergian Angeline dan sedih kerana tidak sempat melawatnya lebih awal.

“Saya rasa sangat sedih kerana tidak dapat berjumpa ( dengan Angeline) sebelum dia meninggal dunia, kami sangat rapat ketika masih bermain dulu dan kami juga masih berhubung sehingga baru-baru ini.

“Kami sering berhubung menerusi pesanan di Whatsapp dan kali terakhir saya menerima pesanan daripada dia adalah pada April lalu ketika kesihatannya masih baik,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Dalam Senarai e-Kasih Juga Akan Terima Bantuan, Kata Bung

KOTA KINABALU: Bantuan bakul makanan oleh kerajaan negeri mungkin diperluaskan termasuk kepada mereka yang tidak berdaftar dalam program e-Kasih.

Timbalan Ketua Menteri yang juga Menteri Kerja Raya Bung Moktar Radin membayangkan perkara itu dalam ciapannya di Twitter, semalam.

“Sebenarnya, bantuan sekarang tidak lagi berpandukan kepada e-Kasih, sesiapa yang terkesan (akibat Covid-19) sudah layak mendapat bantuan,” katanya.

Beliau berkata demikian selepas menjawab pertanyaan netizen yang menggunakan akaun bernama “Wash Your Hand!” yang menyatakan ramai penduduk tercicir daripada menerima bantuan kerana tiada dalam senarai e-Kasih.

Sehingga kini, FMT masih menunggu respons daripada Bung berhubung perkara itu.

Sementara itu, sumber kerajaan negeri berkata perkara itu hanya akan diputuskan Rabu ini.

Selain tersenarai dalam senarai e-Kasih, bakul makanan juga diagihkan kepada mereka yang terjejas termasuk penduduk di kawasan dilaksanakan perintah kawalan pergerakan diperketatkan (PKPD) serta keluarga yang menjalani kurantin.

Sementara itu, Menteri Pembangunan Masyarakat dan Kesejahteraan Rakyat Shahelmey Yahya dalam kenyataan berkata, sehingga kini sebanyak 90,471 bakul makanan sudah diagihkan kepada penduduk terjejas di negeri ini.

“Bantuan bakul makanan ini diagihkan di 22 daerah termasuk sebanyak 3,172 di 13 daerah hari ini,” katanya. – FMT


Festival Sayangi Lahad Datu mampu dimasukkan dalam kalendar pelancongan

LAHAD DATU, 30 Sept – Penganjuran Festival Sayangi Lahad Datu @Silam mampu dijadikan acara tahunan untuk dimasukkan dalam kalendar Kementerian Pelancongan, Seni dan Budaya.

Menteri di kementerian itu Mohamaddin Ketapi berkata ia sejajar dengan usaha untuk pembangunan pelancongan, kebudayaan, kesenian dan warisan di daerah ini.

Pada masa sama, katanya, penganjuran festival ini dapat merancakkan agenda penjanaan ekonomi negeri ini khususnya daerah Lahad Datu.

“Festival ini dapat menarik kehadiran pelancong dan membuka lebih banyak peluang kepada penggiat seni budaya dan pelancongan mengenegahkan produk seni budaya.

“Ia juga dapat menambah pendapatan penggiat seni dan juga komuniti setempat. Ini secara langsung menyumbang kepada inisiatif pengkomersialan budaya serta sumbangan ekonomi kepada industri kreatif negara,” katanya pada majlis perasmian festival itu di Kompleks Sukan Lahad Datu di sini, Sabtu malam.

Festival kali pertama dianjurkan pada tahun ini dirasmikan oleh Menteri Pembanguan Infrastrukur negeri Datuk Peter Anthony mewakili Ketua Menteri Sabah.

Mohamaddin yang juga Anggota Parlimen Silam berkata festival ini dimeriahkan dengan pelbagai pengisian seperti jualan produk setempat, persembahan kesenian, permainan rakyat, karnival kerjaya dan pertandingan muzik akustik.

Beliau berkata selain seni dan budaya, Lahad Datu juga terkenal dengan destinasi pelancongan dan selamat untuk dikunjungi.

Katanya antara lokasi yang menjadi tumpuan pelancongan adalah Menara Kayangan di Gunung Silam, Lembah Danum, Taman Hidupan Liar Tabin dan Air Terjun Madai.

Dalam pada itu, menurut Mohamaddin kementeriannya telah merencana pelbagai program dan aktiviti dalam usaha memastikan sektor pelancongan, seni dan budaya di negara ini terus ke hadapan.

Katanya pada tahun ini, sejumlah 26.4 juta kedatangan pelancong disasarkan ke negara ini dengan pendapatan sebanyak RM84.9 bilion.


Rayuan Geran Khas Prihatin (GKP) 2.0 Dibuka

PUTRAJAYA : Tempoh rayuan Geran Khas Prihatin (GKP) 2.0 akan dibuka bermula 7 Disember depan.

Menteri Kewangan, Senator Tengku Datuk Seri Zafrul Tengku Abdul Aziz dalam kenyataannya berkata, permohonan rayuan itu dibuka sehingga hingga 21 Disember ini.

“Ini bagi memberi peluang kepada perayu untuk mengemukakan rayuan berserta dokumen sokongan untuk disemak semula oleh Lembaga Hasil Dalam Negeri (LHDN),” katanya.

Menurutnya, permohonan rayuan boleh dibuat secara dalam talian di Portal GKP, https://gkp.hasil.gov.my.

GKP merupakan bantuan kewangan secara one-off berjumlah RM3,000 kepada perusahaan kecil dan sederhana (PKS) mikro yang berkelayakan.

Ia bagi meringankan beban kewangan perniagaan yang dihadapi berikutan penularan wabak Covid-19.

Dalam pada itu, Tengku Zafrul berkata, sehingga kini hampir 850,000 PKS mikro telah menerima GKP dan GKP 2.0 dengan jumlah bantuan kewangan keseluruhan sebanyak RM2.55 bilion.

Katanya, kerajaan amat prihatin terhadap cabaran yang dihadapi oleh PKS secara amnya terutamanya PKS mikro.

“Justeru, GKP dan GKP 2.0 merupakan komitmen berterusan Kerajaan dalam membantu PKS mikro yang terjejas.

“Jadi bagi memastikan PKS mikro yang benar-benar layak menerima GKP 2.0, setiap permohonan disemak silang dengan data agensi yang ditetapkan kerajaan sehingga 31 Ogos 2020, termasuk di Suruhanjaya Syarikat Malaysia (SSM), pihak berkuasa tempatan (PBT) dan LHDN,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Diburu Lari Dari Hospital Mesra Bukit Padang

KOTA KINABALU: Tiga penghuni Hospital Mesra Bukit Padang, di sini, diburu selepas melarikan diri dari hospital berkenaan, pagi tadi.

Kejadian yang dilaporkan berlaku pada jam 11 pagi itu membabitkan tiga tahanan lelaki yang dikenalpasti sebagai Mohd Azrul Dorah, 28, Mohamed Hidswan Jumalti, 34 dan Mohammad Sobrie Muali, 32 tahun.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, kejadian disedari kakitangan hospital selepas melihat ada pesakit yang sedang memanjat tembok di belakang wad dipercayai cuba melarikan diri.

Katanya, menyedari perkara itu, kakitangan hospital terus memberitahu rakan sekerjanya selain memaklumkan pengawal keselamatan untuk membantu menangkap pesakit terbabit.

“Bagaimanapun, semua pesakit terbabit gagal ditemui selepas itu walaupun usaha mencari dijalankan di sekeliling kawasan hospital berkenaan.

“Kakitangan hospital kemudian kembali ke wad untuk membuat pemeriksaan bagi mengenalpasti identiti tahanan yang melarikan diri,” katanya ketika dihubungi, hari ini.

Mohd Zaidi berkata, hasil pemeriksaan mengesahkan hanya tiga pesakit yang melarikan diri.

Katanya, siasatan awal mendapati, pesakit Mohd Azrul dimasukkan ke Hospital Mesra pada 17 November lalu atas kesalahan Seksyen 15(1)(a) Akta Dadah Berbahaya 1952.

“Manakala Mohamed Hidswan dan Mohammad Sobrie dimasukkan ke hospital pada 30 November lalu dan 1 Disember lalu atas kesalahan Seksyen 39C.

“Semua pesakit yang melarikan diri adalah tahanan yang terbabit dalam kes narkotik dan dimasukkan ke Hospital Mesra, Bukit Padang atas arahan Mahkamah mengikut Seksyen 342 CPC kerana disyaki mempunyai masalah mental dan diarahkan untuk menjalani rawatan sebelum dihadapkan kembali ke mahkamah,” katanya.

Mohd Zaidi berkata, ketika semua suspek melarikan diri, mereka berpakaian baju hijau dan seluar pendek hijau.

“Usaha mengesan ketiga-tiga suspek sedang giat dijalankan di sekitar bandar raya ini.

“Orang ramai yang melihat suspek atau mempunyai maklumat kes ini diminta segera menghubungi pegawai Hotline Ibu Pejabat Polis Daerah (IPD) Kota Kinabalu atau 088-529222,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Rumah Terbuka Hari Raya Negeri – KM Sabah

KOTA KINABALU : Kerajaan Sabah tidak akan menganjurkan rumah terbuka Hari Raya tahun ini, kata Ketua Menteri Datuk Seri Hajiji Noor.

Bagaimanapun, Hajiji berkata, Kabinet negeri telah memutuskan hari ini untuk mengadakan jamuan “Majlis Ramah Mesra Aidilfitri” untuk 1,000 tetamu jemputan pada 7 Mei ini di Pusat Konvensyen Antarabangsa Sabah (SICC).

Beliau berkata acara itu hanya untuk tetamu yang diundang iaitu termasuk para pemimpin pembangkang.

“Istana Negeri juga tidak akan mengadakan rumah terbuka tetapi hanya jamuan untuk lebih kurang 100 orang tetamu jemputan,” katanya ketika majlis berbuka puasa bersama sekretariat Hala Tuju Sabah Maju Jaya (SMJ) di kediaman rasminya Sri Gaya, di sini, hari ini.

Hajiji juga berkata jumlah kes harian COVID-19 yang kini menunjukkan trend penurunan adalah sesuatu yang menggembirakan.

Ketua Menteri itu turut menzahirkan penghargaan kepada sekretariat Hala Tuju SMJ di bawah Ketua Pengarah Jabatan Perkhidmatan Awam Negeri Datuk Rosmadi Sulai kerana memastikan pelan tindakan pembangunan kerajaan negeri Gabungan Rakyat Sabah (GRS) – Barisan Nasional (BN) berjaya dilaksanakan.

Beliau berkata Hala Tuju SMJ 1.0 telah menerima pujian daripada beberapa pemimpin, termasuk bekas Perdana Menteri Tan Sri Muhyiddin Yassin. – BERNAMA


Penderitaan Penduduk Berakhir, Jambatan Kampung Muhang Bakal Dibina

KIMANIS: Penderitaan penduduk Kampung Mahung, Kota Marudu yang terpaksa bergadai nyawa menyeberangi sungai dengan meniti saluran paip setiap kali musim banjir bakal berakhir tidak lama lagi.

Perancangan kerajaan membina jambatan konkrit di kampung itu bermula tahun ini memberi nafas lega kepada penduduk di kampung berkenaan.

Menteri Pembangunan Infrastruktur Datuk Peter Anthony berkata, jambatan konkrit itu akan mula dibina pada tahun ini.

Beliau berkata, cadangan pembinaan jambatan itu sudah dikemukakan oleh Jabatan Kerja Raya (JKR) Kudat dan kini, hanya menunggu masa untuk dilaksanakan sahaja.

Katanya, situasi yang berlaku dimana, murid sekolah dilihat meniti saluran paip untuk menyeberangi Sungai Jambutan untuk keluar dari kampung itu, bukanlah seperti yang digambarkan.

Menurutnya, apa sebenarnya yang berlaku adalah terdapat jambatan aras rendah (low level crossing) di kawasan sungai berkenaan. Namun, disebabkan banjir, jambatan aras rendah itu telah dinaiki air.

“Atas sebab itu, kita merancang untuk membina jambatan bersebelahan low level crossing ini. Itu keadaan yang berlaku.

”Pembinaan jambatan aras rendah itu juga adalah permintaan orang kampung. Inilah keadaan yang berlaku….bukanlah kerajaan tidak prihatin untuk membina jambatan di Sabah.

”Kita memang sudah ada perancangan untuk membina jambatan itu,” jelasnya.

Menurutnya, beliau telah mengarahkan agensi berkaitan untuk memeriksa dan memberi keutamaan membina jambatan di situ.

Tambahnya, jika bukan musim banjir, jambatan aras rendah itu boleh dilalui oleh kenderaan dan juga penduduk kampung bagi menyeberangi sungai berkenaan.

Jumaat lalu, beberapa gambar tular menunjukkan beberapa penduduk Kg Muhang terpaksa menyeberangi sungai dengan meniti saluran paip di kawasan berkenaan.

Setiap kali hujan lebat, jambatan aras rendah di kampung itu difahamkan akan ditenggelami banjir dan penduduk tiada pilihan selain menyeberang sungai dengan menggunakan saluran paip.


Sabah & Sarawak Jadi ‘Anak Tiri’ Lagi Dalam Bajet 2022, Kata Shafie Apdal

KUALA LUMPUR: Sabah dan Sarawak sekali lagi “disisihkan” oleh Putrajaya dalam Bajet 2022, kata bekas Ketua Menteri Sabah, Shafie Apdal.

Shafie (Warisan-Semporna) berkata, walaupun negeri Borneo menyumbang hampir RM145 bilion atau 45% daripada hasil petroleum kepada kerajaan persekutuan namun peruntukan pembangunan yang diberikan kepada Sabah adalah RM5.2 bilion dan Sarawak RM4.6 bilion sahaja.

Katanya, ia hanya meliputi 3.04% daripada keseluruhan nilai Bajet 2022 yang berjumlah RM322.5 bilion.

Beliau turut mempersoalkan peruntukan bagi semua kaum di Sabah dan Sarawak hanya berjumlah RM10 juta berbanding peruntukan yang diberikan kepada kaum Cina, India dan Orang Asli masing-masing menerima RM200 juta, RM145 juta dan RM247 juta.

“Sangat jelas, sekali lagi orang Sabah dan Sarawak disisihkan oleh kerajaan persekutuan. Di manakah keadilannya?

“Untuk mencapai kemakmuran dalam negara ini, kerajaan perlu berlaku adil kepada semua negeri. Janji yang dibuat kepada Sabah dan Sarawak ketika penubuhan Malaysia pada 1963 mesti dikotakan untuk kebaikan bersama,” katanya di Dewan Rakyat.

Beliau yang juga Presiden Warisan berkata, hanya dengan pembahagian kekayaan dan sumber yang adil dan saksama akan lahir kehidupan rakyat yang aman dan berdaya maju.

Shafie yang juga Menteri Kemajuan Luar Bandar dan Wilayah ketika era pemerintahan Barisan Nasional (BN) turut mempersoalkan peruntukan sebanyak RM200 juta untuk membiayai pengangkutan ke kawasan luar bandar termasuk di Kudat dan Long Pasia di Sabah serta Ba’kelalan dan Bario di Sarawak yang tiada penerbangan untuk menghubungkan kawasan berkenaan dengan daerah lain.

“Jadi kita memerlukan penjelasan daripada pihak kerajaan bagaimana subsidi ini akan dilaksanakan memandangkan tiada pengangkutan udara yang menghubungkan daerah berkenaan,” katanya.

Beliau juga tidak bersetuju dengan cadangan untuk menaikkan kadar levi keuntungan kelapa sawit daripada 1.5% kepada 3% bagi pekebun di Sabah dan Sarawak bagi menyamakan kadar levi dengan Semenanjung.

Menutup perbahasan, Shafie membidas Bajet 2022 yang hanya menjurus kepada elemen “beli jiwa” kerana tiada penekanan khusus untuk menurunkan kadar hutang negara. “Tiada juga pendekatan jelas untuk merancakkan ekonomi negara selepas pandemik melanda,” katanya.

Kerajaan meningkatkan kadar hutang daripada 55% pada 2019 kepada 65% pada 2021 dan setakat ini Malaysia dilaporkan mempunyai kadar hutang negara tertinggi di ASEAN dengan 62% daripada Keluaran Dalam Negara Kasar (KDNK) berbanding lima negara membangun di ASEAN.

Setakat ini, hutang negara bagi Indonesia ialah 41%, Filipina 52%, Thailand 48% dan Vietnam 37%. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Warga Asing Pulang Dari Pakistan Antara Dua Kes Baharu Di Sabah

KOTA KINABALU: Dua lagi kes baharu Covid-19 dilaporkan di Sabah dan kali ini melibatkan kes prapembedahan di Kota Kinabalu dan melibatkan warga asing yang baru balik dari Pakistan dikesan di Keningau.

Sepanjang minggu ini hampir setiap hari ada pertambahan kes baharu di Sabah kecuali pada 1 Julai yang tidak merekodkan sebarang kes baharu.

Pertambahan dua kes baharu hari ini menjadikan jumlah kes keseluruhan Covid-19 di Sabah sehingga kini adalah sebanyak 378 kes.

Menteri Kesihatan dan Kesejahteraan Rakyat, Datuk Frankie Poon berkata, dengan pertambahan kes itu, Kota Kinabalu kini mencatatkan bilangan kes kumulatif sebanyak 69 kes termasuk enam kes aktif.

Manakala, bilangan kes kumulatif di Keningau adalah sebanyak 20 kes dengan satu kes aktif. Pertambahan kes baharu itu menjadikan daerah Keningau kembali sebagai zon kuning.

Setakat ini, sembilan daerah masih mencatatkan kes aktif termasuk Kota Kinabalu dan Keningau.

Turut mencatatkan kes aktif adalah Tuaran (2) dan masing-masing satu kes di Tawau, Sandakan, Penampang, Kota Belud, Ranau dan Nabawan.

Beliau berkata, tiada sebarang kes pulih dilaporkan hari ini dan bilangan kumulatif kes pulih setakat ini adalah seramai 356 kes.

Sehingga kini, jumlah kes kematian di Sabah kekal dengan tujuh kes iaitu empat kes di Kota Kinabalu dan satu kes masing-masing di Tawau, Keningau dan Tambunan.

Di seluruh Malaysia, sebanyak lima kes baharu positif Covid-19 dilaporkan hari ini dengan jumlah keseluruhan kes Covid-19 setakat ini adalah sebanyak 8,663 kes. Bilangan kes aktif di Malaysia sehingga kini adalah sebanyak 77 kes.

Manakala, terdapat empat kes yang pulih hari ini dan bilangan kumulatif kes pulih sehingga kini adalah sebanyak 8,465 kes. Kes kematian di Malaysia setakat ini adalah sebanyak 121 kematian.

Seramai dua pesakit kini ditempatkan di Unit Rawatan Rapi (ICU) dan memerlukan bantuan alat pernafasan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘You Shut Up’, Jangan Cakap Banyak, Bung ‘Naik Angin’ Di Parlimen

KUALA LUMPUR: Bung Moktar Radin (BN-Kinabatangan) membidas seorang Ahli Parlimen Warisan di Dewan Rakyat dengan kenyataan “shut up” dan “loser” ketika membahaskan pembangunan Lebuh Raya Pan Borneo di Sabah.

Terdahulu, Bung ketika membahaskan perkara itu mendakwa jalan di Sabah yang diakui teruk bertambah teruk ketika pemerintahan Warisan.

Bagaimanapun, ketika Mamun Sulaiman (Warisan-Kalabakan) ingin bangun untuk menjawab dakwaan itu, Bung memintanya diam.

“You are a loser. Don’t talk too much,” kata bung pada Mamun.

Beliau berkata demikian ketika membahaskan Rang Undang-Undang (RUU) Perbekalan (Belanjawan) 2021 peringkat jawatankuasa bagi Kementerian Kerja Raya.

Dalam pada itu, Bung berkata rakyat Sabah agak terkilan dengan Belanjawan 2021 berkaitan pembinaan Lebuh Raya Pan Borneo di negeri itu.

Beliau melihat peruntukan pakej pembinaan Lebuh Raya itu tidak menampakkan akan mejadi realiti.

“Ini bukan realiti, ini ‘nightmare’. Hanya 25% untuk Pan Borneo di Sabah masa ini dan 60% di Sarawak,” katanya.

Sementara itu, Khalid Samad (PH-Shah Alam) juga mencelah dan membidas kenyataan Bung terhadap Warisan.

“Terima kasih kepada BN yang memerintah Sabah 60 tahun,” kata Khalid.

Bagaimanapun, Bung meminta Khalid diam. – FMT


(VIDEO) ‘Flying Fox’ Bersama Motosikal Ke Seberang Sungai

JAKARTA: Rakaman video menunjukkan dua wanita menyeberang sungai bersama motosikal menggunakan tali seperti aktiviti lasak ‘flying fox’ berikutan ketiadaan jambatan, menjadi tular di media sosial Indonesia serta berita utama negara itu sejak beberapa hari lalu.

Dalam video itu, dua remaja perempuan duduk di atas motosikal sebelum meluncur ke seberang sungai dengan seorang budak lelaki mengawal tali di belakang.

Kedua-dua remaja itu kelihatan gementar sebelum penunggang di hadapan mengucapkan ‘Bismillahirrahmanirrahim’ sebelum motosikal mereka bergerak ke arah sungai dan ‘terbang’ menyeberanginya.

Menurut laporan Kompas, tidak dapat dipastikan lokasi kejadian namun nombor plat motosikal itu ialah BM 27xx XXB. BM untuk wilayah Kota Pekanbaru, Riau.

Selain itu, percakapan dalam video berkenaan menggunakan logat masyarakat Sumatera.

Menurut Kompas, Ketua Perhubungan Masyarakat Riau, M Firdhaus berkata, pihaknya sudah membuat siasatan namun tidak mengetahui lokasi kejadian itu.

Menurutnya, semua kawasan di Pekanbaru sudah mempunyai jambatan dan beliau meminta mereka yang mengetahui lokasi dalam video itu agar pihaknya boleh mengambil tindakan sewajarnya.

Netizen turut menyertakan akaun media sosial Kementerian Kerja Raya dan Perumahan Awam (PUPR) dalam komen meminta dibina jambatan bagi penduduk di kawasan berkenaan.

Menurut Kompas, kementerian itu juga meminta orang ramai memberi maklumat lengkap agar tindakan segera boleh diambil demi kemudahan rakyat.

Di Twitter, video itu sudah ditonton lebih dua juta kali dengan 23,561 kicau semula.- Agensi


Kerajaan Fokus Bendung COVID-19

KOTA KINABALU: Barisan Nasional Sabah bukan sahaja menghormati malah menyokong  Keputusan Barisan Nasional (BN) pusat untuk tidak bertanding dalam Pilihan Raya Kecil (PRK) Parlimen Batu Sapi bagi mencegah penularan COVID-19.

Pengerusi BN Sabah Dato’ Sri Bung Moktar Radin berkata perkara ini telah pun dibincangkan di peringkat BN negeri yang sememangnya sebelum ini mengambil keputusan yang sama dengan keputusan pucuk pimpinan BN Pusat.

“BN Sabah menghormati dan menyokong keputusan tersebut memandangkan Sabah ketika ini berhadapan dengan gelombang pandemik COVID-19 yang angkanya saban hari meningkat dan amat membimbangkan,” katanya ketika ditemui di sini selepas menghadiri majlis angkat sumpah Adun-Adun Sabah di bangunan DUN Sabah pada Jumaat.

Pengerusi BN pusat Datuk Seri  Dr.Ahmad Zahid Hamidi baru baru ini dalam kenyataan medianya berkata, keputusan itu diambil bagi mengelak penularan wabak coronavirus (COVID-19) di negeri ini.

Menurut beliau yang juga Presiden Umno, BN mengambil keputusan untuk tidak menyertai PRK Parlimen Batu Sapi kerana merasakan COVID-19 perlu dielakkan dari menular, sekiranya PRK diadakan sebagaimana dialami sewaktu Pilihan Raya Negeri (PRN) Sabah yang lalu.

Bung yang juga Timbalan Ketua Menteri I itu berkata fokus kerajaan negeri ketika ini adalah membendung Penularan wabak virus COVID-19 daripada menular.

“Adalah lebih baik bagi kerajaan Negeri dan BN memberikan tumpuan untuk membantu rakyat menangani keperitan hidup yang terkesan dengan kegawatan ekonomi akibat pandemik yang belum berkesudahan ini,” tambah Bung.

Menurut Bung yang juga Menteri Kerja Raya sudah tiba masanya untuk ahli-ahli politik di negeri ini melangkaui sempadan parti untuk bersolidariti bersama tanpa mengira fahaman politik demi keselamatan dan kesejahteraan rakyat di negeri ini.

“Bukan masanya menuding jari antara satu sama lain segala punca peningkatan wabak COVID-19, perkara ini adalah musibah yang perlu ditangani bersama tanpa mengira fahaman politik, ” katanya.

Dalam hubungan ini menurut Bung mesyuarat Jemaah Menteri yang dipengerusikan oleh Ketua Menteri Datuk Seri Panglima Haji Hajiji Haji Noor baru baru ini kerajaan bersetuju memperuntukan sejumlah RM50 juta bagi membasmi penularan pandemik COVID-19 selain membantu rakyat yang terjejas di negeri ini.

Katanya  RM10 juta daripada dana tersebut digunakan untuk memberikan bakul berisi makanan asas kepada penduduk di empat daerah iaitu Tawau, Semporna, Lahad Datu dan Kunak yang sekarang ini diisytiharkan sebagai zon merah akibat jangkitan COVID-19 yang meningkat secara drastik.

“Kerajaan akan menyalurkan bantuan makanan kepada semua yang penduduk di daerah-daerah ini,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa hadiahkan berlian RM57 juta

Seorang bapa membelanjakan RM57 juta bagi membeli berlian seberat 88 karat untuk dihadiahkan kepada anak perempuannya.

Menurut Daily Mail, lelaki warga Jepun itu membeli berlian berkenaan ketika lelongan dan promosi jualan permata serta batu jed di bandar raya ini, Selasa lalu.

Dia turut menamakan berlian berkenaan sempena anak perempuan sulungnya, Manami Star.

Berlian jarang ditemui itu dikenali sebagai ‘Type Ila’ dianggap bernilai tinggi di dunia kerana tidak mengandungi atom nitrogen.

Berlian ‘Type Ila’ antara dua permata menghiasi mahkota Ratu United Kingdom yang disimpan di Menara London.

Berlian berkenaan dianggap tiada kecacatan, antara tiga berlian berbentuk bujur dengan berat melebihi 50 karat yang dilelong ketika jualan itu.

CEO Le Vian iaitu syarikat pembekal berlian, Eddie LeVian berkata, batu 88.22 karat yang dilelong Sotheby itu antara yang terbesar dan berlian bujur paling sempurna dipotong pernah dijual.

Berlian berkenaan ditemui di lombong berlian di Jwaneng, Botswana, milik De Beers yang melaburkan RM8.07 bilion bagi meneruskan operasinya di sana. – Agensi


‘Saya Ada Masalah Kepercayaan Terhadap Presiden UMNO’ – KJ

JOHOR BAHRU: Ahli Parlimen Rembau Khairy Jamaluddin mendedahkan beliau ‘ada masalah kepercayaan’ terhadap Presiden Umno Ahmad Zahid Hamidi.

Beliau yang juga Menteri Sains, Teknologi dan Inovasi berkata, pada Oktober tahun lalu, Zahid mengutuskan satu surat kepada Yang di-Pertuan Agong atas nama Presiden Umno yang memberikan sokongan kepada Ketua Pembangkang Anwar Ibrahim sebagai Perdana Menteri.

“Sedangkan saya tidak pernah dirujuk, ditanya oleh presiden, jauh sekali saya memberi kebenaran kepada presiden untuk menggunakan nama saya.

“Macam mana saya nak percaya presiden macam ni?,” katanya selepas mengadakan lawatan di Iskandar Malaysia Studio di Iskandar Puteri.

Khairy yang juga Menteri Penyelaras Program Imunisasi Covid-19 Kebangsaan (PICK) berkata, sehingga hari ini beliau masih menjalankan tanggungjawab sebagai menteri yang diamanahkan.

Beliau berkata, isu kepercayaan sekali lagi timbul apabila muncul rakaman perbualan Zahid dengan Anwar.

“Perkara itu dinafikan dia (Zahid) kata nak buat laporan polis, tetapi selepas itu mengaku yang rakaman itu tulen. Bagaimana saya hendak percaya presiden macam ni?

“Yang mengatakan keputusan baru-baru ini dicapai secara sebulat suara dalam Majlis Kerja Tertinggi sedangkan ada Ahli Parlimen yang terdiri daripada Majlis Kerja Tertinggi ada yang buat keputusan berbeza,” kata Khairy.

Katanya, dia dan beberapa lagi Ahli Parlimen Umno akan membuat pendirian pada sidang Parlimen pada September ini.

“Saya orang parti (Umno) dan saya merayu kepada parti sehingga September undian akan menentukan keabsahan dan saya masih dengan Umno, setia dengan Umno, biarlah saya kerja vaksinasi ini.

“Bagi pihak Umno juga, saya menteri Umno. Selesai undi (menentukan keabsahan) nanti kita boleh buat keputusan apa seterusnya,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ramai Tidak Sedar PH Bakar ‘Rumah’ Sendiri – Bung

SHAH ALAM – Pengerusi UMNO Sabah, Datuk Seri Bung Moktar Radin menyifatkan pihak yang mendakwa kerajaan Perikatan Nasional menggunakan pintu belakang bagi membentuk kerajaan sebagai terdesak dan gila kuasa.

Menerusi ciapan di Twitternya, beliau berkata, ramai tidak sedar Pakatan Harapan (PH) yang lemah telah ‘membakar rumah mereka sendiri’.

“Yang banyak cakap pasal pintu belakang ini adalah orang yang terdesak dan gila kuasa. Mereka tidak sedar kerajaan PH yang lemah telah bakar rumah mereka sendiri,” katanya.

Beliau berkata demikian sebagai membalas ciapan Timbalan Ketua UMNO Bahagian Kangar, Datuk Dr Fathul Bari Mat Jahya yang memberikan respons terhadap pengguna media sosial bernama Penjejak Awan yang berkongsi rakaman video ucapan Presiden parti itu, Datuk Seri Dr Ahmad Zahid Hamidi pada Perhimpunan Agung UMNO 2019 berkaitan kerajaan pintu belakang.

Fathul Bari dengan nada berjenaka menyatakan semua pihak masuk Istana Negara menggunakan pintu satu dan pelantikan Presiden Parti Pribumi Bersatu Malaysia (Bersatu), Tan Sri Muhyiddin Yassin sebagai Perdana Menteri kelapan telah selesai.

“Mana ada pintu belakang. Semua masuk Istana (Negara) pintu depan nombor satu. Pelantikan Tan Sri Muhyiddin Yassin pun telah selesai. Jadi, pandang ke depan,” katanya.

Rakaman video berdurasi 37 saat itu, Ahmad Zahid menyatakan bahawa Muafakat Nasional tidak mengimpikan perubahan kerajaan melalui pintu belakang walaupun ia terbuka dengan wang.

“Mood ketika ini ialah melalui pintu depan dan belakang tetapi kita memilih pintu hadapan. Insya-ALLAH, kita bina kerajaan sendiri mengikut lunas-lunas demokrasi seperti termaktub dalam Perlembagaan Persekutuan,”katanya. – Sinar Harian


Cuaca Tidak Menentu, Penduduk Tuaran, Kota Belud Diarah Berjaga-Jaga

TUARAN: Sebanyak 23 kawasan di daerah ini dan Kota Belud yang terjejas akibat banjir kilat dipantau selepas hujan lebat berterusan selama lima jam sejak jam 5 petang semalam.

Pegawai Angkatan Pertahanan Awam Malaysia (APM) Daerah Tuaran, Paulina Francis berkata, keadaan banjir di enam kawasan Tuaran adalah terkawal dan pihaknya menjalankan pemantauan secara berkala bagi memastikan keselamatan penduduk.

Katanya, sehingga 12.30 tengah hari tadi, 10 mangsa terdiri satu keluarga membabitkan lapan dewasa dan dua kanak-kanak dipindahkan ke pusat pemindahan sementara (PPS) di Surau Kampung Tinuhan, Tenghilan.

“Sebuah rumah di Kampung Tinuhan dilaporkan roboh, namun tiada mangsa dilaporkan cedera dan penghuni juga berpindah ke rumah saudara terdekat.

“Manakala satu jalan terputus di Jambatan Tamparuli dan tidak boleh dilalui semua jenis kenderaan akibat dilimpahi air Sungai Tuaran,” katanya.

Menurutnya, selain kampung Tinuhan Tenghilan, empat lagi kawasan terbabit banjir adalah Pekan Tenghilan, Kampung Bunga, Kampung Suang Bangau dan Kampung Paruh.

Sementara itu, Pegawai APM Daerah Kota Belud, Jimmy Alberto Tining berkata, air Sungai Tempasuk, Sungai Abai dan Sungai Kadamaian meningkat sehingga mencecah paras berjaga-jaga sekitar 4.80 meter.

“Air ketiga-tiga sungai berkenaan melimpah ke darat mengakibatkan 17 kampung terjejas, namun keadaan masih terkawal.

“Setakat ini, APM menerima maklumat terdapat 11 penduduk dipindahkan pasukan bomba ke rumah saudara terdekat di Kampung Lentigi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kampung Tanjung Aru Terbakar Lagi

KOTA KINABALU: Penduduk Kampung Tanjung Aru Baru sekali lagi dikejutkan dengan kebakaran apabila lebih 15 rumah musnah dalam kebakaran, awal pagi tadi.

Dalam kejadian 4.20 pagi itu, api dipercayai tercetus dari sebuah rumah sebelum merebak dan memusnahkan rumah lain berikutan kedudukannya yang rapat antara satu sama lain.

Selain itu, lima kenderaan milik penghuni di kampung berkenaan turut musnah,

Bagaimanapun, tiada mangsa dilaporkan cedera atau kehilangan nyawa apabila semua penghuni sempat menyelamatkan diri.

Ketua Zon I Kota Kinabalu, Jabatan Bomba dan Penyelamat Malaysia (JBPM) Sabah, Hamsa Isnurdini berkata, pihaknya menerima panggilan kecemasan pada 4.32 pagi.

Katanya, sepasukan anggota dan pegawai dari Balai Bomba dan Penyelamat (BBP) Kota Kinabalu dan Penampang dikerah ke lokasi kejadian sebelum tiba lima minit kemudian.

“Sebaik tiba di lokasi, api didapati sedang marak sehingga memusnahkan 15 rumah berstruktur kayu atas air.

“Pasukan bomba yang turut dibantu penduduk kampung berjaya mengawal kebakaran daripada terus merebak dan menyelamatkan sebahagian lagi rumah berdekatan,” katanya ketika ditemui di lokasi kebakaran berkenaan.

Hamsa berkata, api dikawal pada 5.49 pagi dan operasi pemadaman sisa kebakaran masih berjalan.

“Punca kejadian dan jumlah kerugian masih disiasat,” katanya.

Operasi turut dibantu Polis Diraja Malaysia (PDRM), Angkatan Pertahanan Awam Malaysia (APM), Sabah Electricity Sdn Bhd (SESB) dan Dewan Bandaraya Kota Kinabalu (DBKK).

Kejadian kebakaran di penempatan rumah atas air di Tanjung Aru adalah yang ketiga.

Kejadian pertama pada 25 Mei lalu, sebanyak 25 rumah musnah dalam kebakaran dan kejadian kedua pada 6 Julai lalu membabitkan 10 rumah musnah terbakar. – HMetro


11 Orang Ditangkap Tengah Leka Berjudi Online Dalam ‘Op Dadu’ Di Sandakan

SANDAKAN, 23 Jun – Bahagian Siasatan Jenayah Sandakan menahan 11 orang dipercayai terlibat dengan kegiatan perjudian tanpa lesen, di sekitar Sandakan dalam Ops Dadu petang semalam.

Menurut Ketua Polis Daerah ACP Mohd Azhar Hamin, suspek terdiri daripada enam wanita dan lima lelaki berumur 18-54 tahun.

“Semua yang ditangkap dibawa ke Ibu Pejabat Polis Daerah Sandakan untuk siasatan selanjutnya, di bawah Seksyen 4A (a) dan Seksyen 4(1) (c) Akta Rumah Judi Terbuka 1953,” katanya dalam kenyataan di sini hari ini.

Menurut Mohd Azhar, wang tunai berjumlah RM3,844 antara barangan yang dirampas daripada kesemua suspek.

Dalam perkembangan lain, seorang remaja lelaki berumur 16 tahun ditahan, kerana memiliki kira-kira lima gram dadah jenis syabu, dalam satu operasi pencegahan jenayah kira-kira 5 petang semalam, di sebuah bangunan kedai di Taman Merpati, Batu 7 di sini.

“Semasa operasi, suspek yang dalam keadaan mencurigakan telah diperiksa, hasilnya menemui lapan paket plastik lutsinar berisi hablur jernih disyaki dadah jenis syabu, dalam poket seluar suspek,” kata Mohd Azhar.

Beliau berkata suspek turut positif dadah jenis methamphetamine dan disiasat mengikut Seksyen 39A (1) Akta Dadah Berbahaya 1952 kerana memiliki dadah disyaki untuk mengedar dan Seksyen 15(1) akta yang sama kerana mengambil dadah.


COVID-19: 2,847 Kes Baharu, 8 Kematian Hari Ini

PUTRAJAYA: Kes COVID-19 melebihi 2,000 kes pada sembilan hari berturut-turut apabila sebanyak 2,847 kes dilaporkan hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes baharu itu menjadikan jumlah kumulatif kes di negara ini sebanyak 387,535 kes.

Daripada jumlah itu, katanya, Selangor mencatatkan kes harian tertinggi hari ini dengan 748 kes baharu.

“Daripada jumlah kes di Selangor, 602 kes (80.5 peratus) adalah daripada kluster sedia ada dan saringan kontak rapat kes positif COVID-19 yang aktif dijalankan di lapangan.

“Ini diikuti oleh Sarawak sebanyak 717 kes (25.2 peratus) dan Kelantan dengan 476 kes (16.7 peratus).

“Selain itu, 62 kes (2.2 peratus) yang dilaporkan pula adalah berkaitan kluster dalam penjara dan Depoh Tahanan Imigresen (DTI) yang membabitkan Kluster DTI Lenggeng (56 kes), Kluster Telok Mas (4 kes), Kluster Tembok Pengkalan Chepa (1 kes), dan Kluster Jalan Salleh (1 kes),” katanya dalam kenyataan di sini, hari ini.

Dr Noor Hisham berkata, pertambahan kes hari ini menjadikan jumlah kes aktif dengan kebolehjangkitan COVID-19 sebanyak 22,512 kes dan daripada jumlah itu 260 kes sedang dirawat di Unit Rawatan Rapi (ICU) dengan 125 daripadanya memerlukan alat bantuan pernafasan.

Dalam pada itu, Dr Noor Hisham berkata, hari ini terdapat lapan kes kematian membabitkan tujuh warganegara dan seorang warga asing.

Kes kematian itu masing-masing dua kes dilaporkan di Kelantan, Sabah, Sarawak dan Kuala Lumpur.

Sementara itu, Dr Noor Hisham berkata, hari ini lapan kluster baharu dikesan oleh pihaknya iaitu lima kluster institusi pendidikan Kementerian Pendidikan (KPM), dua dalam kalangan komuniti dan satu di tempat kerja.

“Kluster sekolah atau institusi pendidikan yang dikesan hari ini ialah Kluster Jalan Roban Lama (Saratok dan Kabong, Sarawak) menjangkiti 48 kes; Kluster Jalan Selirik (Kapit, Sarawak) menjangkiti 23 kes dan Kluster Jalan Sungai Daun (Seberang Perai Selatan, Pulau Pinang) menjangkiti sembilan kes.

“Selain itu ialah Kluster Persiaran Sri Saujana (Kota Tinggi dan Johor Bahru) menjangkiti lapan kes; Kluster Mempaga Satu (Bentong, Maran dan Petaling) menjangkiti 44 kes serta Kluster Gong Dermin (Kota Bharu) menjangkiti 51 kes,” katanya.

Dr Noor Hisham berkata, kluster lain ialah Kluster Sri Desa di Temerloh dan Bentong yang menjangkiti 10 kes serta Kluster Jalan Bukit Bintang (Lembah Pantai dan Titiwangsa) yang menjangkiti tujuh kes.

Sementara itu, Dr Noor Hisham turut memaklumkan sehingga jam 12 tengah hari ini terdapat 2,341 kes sembuh dilaporkan yang menjadikan jumlah kumulatif kes di negara ini sebanyak 363,608 kes atau 93.8 peratus daripada jumlah keseluruhan kes. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengedar Dadah Ditahan Bersama Syabu Bernilai RM3,285

TAWAU:  Seorang lelaki tempatan disyaki pengedar dadah ditahan bersama syabu bernilai RM3,285 dalam serbuan di kawasan perkampungan Kampung Pasir Putih, dekat sini semalam.

Ketua Polis Daerah Tawau, Asisten Komisioner Peter Umbuas berkata suspek yang menaiki motosikal jenis SYM ditahan oleh sepasukan polis selepas melihat suspek dalam keadaan mencurigakan pukul 6 petang.

“Suspek bertindak agresif dengan cuba melarikan diri ketika diperiksa sehingga berlaku pergelutan. Bagaimanapun suspek berjaya diberkas.

“Hasil pemeriksaan, polis menjumpai sebuah beg silang milik suspek dan di dalamnya mengandungi 52 peket plastik lutsinar pelbagai saiz berisi ketulan hablur jerih disyaki dadah jenis syabu.

“Berat syabu terbabit dianggarkan 65.7 gram bernilai RM3,285,” katanya dalam kenyataan di sini, hari ini.

Peter berkata ujian saringan air kencing mendapati suspek berusia lingkungan 33 tahun itu positif dadah jenis Methamphetamine.

Katanya suspek kini ditahan mengikut Seksyen 39B Akta Dadah Berbahaya (ADB) 1952 dan Seksyen 15(1)(a) akta sama kerana positif dadah. – SabahNewsToday


COVID-19: 3 Kematian, 91 Kes Pulih & Dibenar Pulang Hari Ini

PUTRAJAYA: Tiga lagi kematian berkaitan COVID-19 dilaporkan Pusat Kesiapsiagaan dan Tindakan Cepat Krisis Kebangsaan (CPRC) hari ini, dengan 91 kes disahkan pulih dan dibenarkan pulang.

Ketua Pengarah Kesihatan, Datuk Dr Noor Hisham Abdullah, jumlah kes pulih dan dibenarkan pulang itu terbesar direkodkan setakat ini, menjadikan kumulatif kes pulih sepenuhnya daripada COVID-19 sebanyak 479 kes atau 18.2 peratus berbanding keseluruhan.

Mengulas kematian terbaru, beliau berkata kes ke 35 membabitkan seorang wanita berusia 57 tahun dan mempunyai latar belakang penyakit kencing manis serta sejarah perjalanan ke Indonesia.

Katanya, wanita itu dirawat di Hospital Sungai Buloh dan disahkan meninggal dunia jam 4 petang semalam.

“Kematian ke 36 pula membabitkan seorang lelaki tempatan berusia 47 tahun dan dirawat di Hospital Umum Sarawak pada 23 Mac, sebelum disahkan meninggal jam 8.10 pagi tadi.

“Bagi kematian ke 37 membabitkan seorang wanita berusia 46 tahun dan mempunyai penyakit darah tinggi dan autoimun, yang dirawat di Hospital Miri, Sarawak dan disahkan meninggal dunia jam 9.02 pagi tadi,” katanya dalam sidang media harian COVID-19, di sini.

Dalam pada itu, Dr Noor Hisham berkata sehingga jam 12 tengah hari ini 156 kes baharu dilaporkan dan menjadikan keseluruhan 2,626 kes.

“Sehingga kini 94 kes positif COVID-19 sedang dirawat di Unit Rawatan Rapi (ICU). Daripada jumlah itu, 62 kes memerlukan bantuan pernafasan,” katanya. – Berita Harian


Mulai 1 April, Pengembara Tak Lengkap Vaksinasi Mesti Kuarantin 5 Hari Selepas Tiba

KUALA LUMPUR: Mulai 1 April, pengembara yang belum lengkap vaksinasi atau langsung tidak menerima vaksinasi mesti menjalani kuarantin selama lima hari selepas tiba di negara ini.

Menteri Kesihatan Khairy Jamaluddin dalam kenyataan berkata, selepas selesai kuarantin, individu tersebut mesti mengikut syarat yang ditetapkan oleh kerajaan Malaysia.

“Sebagai contoh, tidak boleh ‘dine-in’ di restoran kerana tidak menerima vaksinasi lengkap,” katanya.

Dalam pada itu, jelasnya, jika seseorang sedang menjalani kuarantin sebelum 1 April, perintah kuarantin individu tersebut akan tamat pada 1 April.

“Sebagai contoh, jika seseorang individu mula menjalani kuarantin pada 29 Mac, kuarantin tersebut akan tamat pada 1 April 2022,” kata Khairy.

Individu berusia 17 tahun ke bawah pula tidak perlu menjalani kuarantin tanpa mengira status vaksinasi, tetapi perlu menjalani ujian RTK-Ag dalam tempoh 24 jam selepas ketibaan di Malaysia.

Tambah Khairy, pengembara yang dikecualikan daripada vaksinasi atas sebab kesihatan mesti memuat naik bukti pengecualian yang dikeluarkan oleh pegawai perubatan ke aplikasi MySejahtera.

Beliau kemudian melancarkan portal baharu yang mengandungi maklumat mengenai segala protokol berkaitan Covid-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKR Sabah Bakal Berkubur?

LIBARAN: Ketua Cabang Parti Keadilan Rakyat (PKR) Libaran mendakwa PKR Sabah bakal dibubar.

Jaffari Waliam mengumumkan perkara itu selepas mengisytiharkan keluar dari parti berkenaan, hari ini.

Turut keluar bersama beliau seramai 3,144 ahli iaitu 23 ranting daripada 25 ranting PKR Libaran.

Jaffari berkata, keputusan itu sudah difikirkan sejak tiga hari lalu selepas hilang keyakinan terhadap presiden parti.

“Beliau terbukti gagal menguruskan parti dan hanya mementingkan kelompok tertentu serta meminggirkan yang lain terutama pejuang asal yang berkorban sepanjang 20 tahun.

“Dalam pemilihan parti yang lalu juga penuh cacamerba dan tidak telus dengan tujuan memberi kelebihan kepada segelintir calon penyokong presiden.

“Saya sendiri sebagai YB dilantik sering ditanya, macam mana mahu bantu rakyat jika parti kita bermasalah,” katanya di Pejabat PKR Libaran di Sandakan, hari ini.

Menurutnya, kepimpinan parti di cabang itu cacat dan terpaksa dibubarkan kerana tidak mencukupi anggota untuk membentuk cabang.

“Cabang Libaran memiliki ahli yang paling ramai di Sabah dan dijangka PKR Sabah akan dibubar tidak lama lagi,” katanya.


Seluar panjang punca helikopter terhempas

Wellington: Sehelai seluar panjang yang terbelit di kipas pada ekor sebuah helikopter disahkan sebagai punca pesawat itu terhempas dan menyebabkan tiga penumpang maut.

Laporan Suruhanjaya Siasatan Kemalangan Pengangkutan mendedahkan penemuan mengejutkan itu ketika menyiasat punca nahas helikopter yang meragut tiga nyawa pada Oktober lalu di lokasi pelancongan Wanaka di South Island.

“Terdapat bukti bahawa sehelai seluar panjang yang disimpan dalam kabin terkeluar dari helikopter dan terbelit dengan kipas rotor pesawat.

“Kesan cat pada seluar itu berpadanan dengan warna dan profil bilah kipas rotor dan kesan pada bilah kipas itu berpadanan dengan zip dan penyambung seluar terbabit,” kata ketua suruhanjaya, Jane Meares.

Suruhanjaya berkenaan ketika mendedahkan hasil siasatan berkata, kejadian itu membuktikan dengan jelas bahaya jika barangan tidak disimpan rapi dalam kabin helikopter.

Nahas ngeri itu berlaku pada 18 Oktober ketika helikopter berkenaan mahu berlepas, meragut nyawa juruterbang, Nick Wallis dan dua pekerja jabatan perlindungan. – AFP/Harian Metro


Lelaki Filipina Maut Dipercayai Ditetak Dua Beradik Di Lahad Datu

LAHAD DATU 18 April : Seorang lelaki warga Filipina maut dipercayai akibat ditetak dua beradik yang juga rakan senegaranya, dalam kejadian di depan rumah pekerja ladang kelapa sawit di Ulu Segama, dekat sini semalam.

Ketua Polis Daerah Lahad Datu ACP Rohan Shah Ahmad berkata dalam kejadian 6.55 pagi itu, mangsa yang berumur 29 tahun dan bekerja sebagai pengawal keselamatan di ladang tersebut, maut di tempat kejadian susulan kecederaan parah pada seluruh badan.

“Siasatan awal mendapati mangsa menemui kedua-dua lelaki berkenaan untuk menyelesaikan masalah terpendam, iaitu mangsa berang dengan tindakan suspek mempersendakannya.

“Berlaku pertengkaran mulut antara mangsa dan suspek yang kemudian berakhir dengan pergaduhan fizikal sebelum mangsa maut akibat ditetak dengan parang,” katanya dalam kenyataan hari ini.

Susulan itu, beliau berkata polis menahan lima individu termasuk seorang wanita, berusia 18 hingga 35 tahun bagi membantu siasatan.

Katanya polis sedang memburu dua beradik itu yang dikenali sebagai Darwin, 35 dan Darin, 25.

“Orang ramai yang mempunyai maklumat boleh menghubungi pegawai penyiasat ASP Khairuddin Husain menerusi talian 013-9071709 atau tampil di  balai polis berhampiran,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Azis Tanding Ketua Bahagian Warisan Sepanggar

KOTA KINABALU: Ahli Parlimen Sepanggar Datuk Mohd Azis Jamman hari ini mengesahkan akan bertanding jawatan ketua bahagian Parti Warisan Sabah Sepanggar dalam pemilihan bahagian itu pada 6 April nanti.

“Ya, saya telah mendaftarkan diri saya untuk bertanding jawatan ketua bahagian,” kata Azis apabila ditemui semasa merasmikan penutupan Kejohanan Bowling Piala DAJ (Datuk Azis Jamman) di CPS Bowl di sini hari ini.

Menurut beliau, selaras dengan kehendak presiden parti Datuk Seri Mohd Shafie Apdal agar Warisan kekal relevan dalam konteks politik Sabah maka “kita ingin meremajakan dan bukan sahaja itu tetapi juga menyuburkan lagi parti Warisan.”

“Saya serahkan sepenuhnya kepada para perwakilan samaada saya patut diberi peluang memimpin bahagian Sepanggar,” katanya.

Namun, Azis yang juga Timbalan Menteri Dalam Negeri berkata beliau akan menyokong apa jua keputusan perwakilan nanti.

“Kalah atau menang adat bertanding dalam pemilihan dan saya akan sokong. Apa yang penting adalah kita terus bersatu dan kuat sebagai satu parti,” katanya lagi.

Sabah News Today turut difahamkan bahawa Ahli Dewan Undangan Negeri Karambunai merangkap Pembantu Menteri Perdagangan dan Perindustrian Azhar Matussin akan bertanding jawatan timbalan ketua bahagian Warisan Sepanggar.

Sementara bagi jawatan naib ketua bahagian antara yang telah menawarkan diri ialah Zakaria Damit.

Ketua penaja bahagian Warisan Sepanggar ialah Haji Mentoh Aru manakala Muhammad Salleh Abdullah ialah timbalannya.

Pemilihan parti Warisan kali ini ialah yang pertama sejak penubuhannya pada 17 Oktober 2016.-SabahNewsToday


Shafie Minta Wisma Putra Beri Amaran Keras Kepada Kedutaan Filipina

KOTA KINABALU: Kerajaan Sabah meminta Wisma Putra memanggil duta Filipina di Kuala Lumpur untuk memberikan amaran keras kepada kerajaan Filipina berhubung pelanggaran kedaulatan negeri itu.

Ketua Menteri, Shafie Apdal berkata, rakyat Sabah dijanjikan keselamatan dan perlindungan ketika penubuhan Persekutuan Malaysia pada tahun 1963.

Oleh sebab itu Kementerian Luar perlu mengambil tindakan tegas berhubung perkembangan yang disifatkan sebagai pelanggaran terhadap kedaulatan Sabah serta provokasi yang tidak sepatutnya.

“Sabah adalah negeri yang berdaulat dan perkara ini telah diselesaikan sejak sekian lama,” katanya dalam kenyataan, hari ini.

Shafie berkata demikian susulan laporan hari ini berhubung keputusan Jawatankuasa Hal Ehwal Luar Negara Filipina yang membenarkan cetakan peta Filipina meliputi kawasan 320 km Zon Ekonomi Eksklusif (EEZ) dan Sabah dalam pasport negara itu.

Beliau berkata, Wisma Putra tidak boleh berlembut selepas pihak berkuasa Filipina mengeluarkan pelbagai kenyataan tidak masuk akal akhir-akhir ini.

“Sabah adalah negeri merdeka di dalam Persekutuan Malaysia melalui Perjanjian Malaysia 1963 (MA63) yang diterangkan dan diterima oleh Pertubuhan Bangsa-Bangsa Bersatu.

“Berikutan itu, walau apa cara sekalipun, Filipina tidak mempunyai asas, sejarah atau lunas perundangan untuk membuat tuntutan ke atas Sabah,” katanya.

“Kerajaan Sabah juga kesal apabila Filipina melakukan tindakan yang bertentangan dengan semangat Asean dan prinsip asas saling menghormati kedaulatan, kesaksamaan, integriti wilayah masing-masing dan identiti negara bagi setiap anggota,” katanya lagi. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keberkesanan Vaksin Pfizer, Sinovac Sama – Dr Noor Hisham

KUALA LUMPUR: Keberkesanan vaksin Sinovac dari China adalah sama dengan vaksin Pfizer dari Amerika Syarikat (AS) dalam melawan Covid-19.

Ketua Pengarah Kesihatan Tan Sri Dr Noor Hisham Abdullah berkata, ia dibuktikan dengan data perubatan yang menunjukkan keberkesanan vaksin Sinovac dalam penggunaan secara praktikal.

“Data membuktikan, tidak ada banyak perbezaan antara vaksin Sinovac dan Pfizer dalam penggunaannya.

“Kedua-duanya sangat berkesan untuk mencegah penyakit teruk dan dimasukkan ke hospital, namun kurang berkesan terhadap gejala ringan atau tidak bergejala,” katanya dalam kenyataan di Facebook hari ini.

Beliau berkongsi laporan Jurnal Perubatan New England yang diterbitkan pada 7 Julai mengenai penggunaan Sinovac di Chile.

Menurutnya, seramai 4.2 juta individu diberi vaksin lengkap berbanding 5.5 juta yang tidak diberi vaksin antara Februari hingga Mei lalu.

“Sinovac didapati mengurangkan jangkitan Covid-19 sebanyak 65.9 peratus, mengurangkan kemasukan ke hospital sebanyak 87.5 peratus.

“Ia juga mengurangkan kemasukan ke unit rawatan rapi (ICU) sebanyak 90.3 peratus dan mengurangkan kematian sebanyak 86.3 peratus,” katanya.

Dalam pada itu, beliau berkata, Kementerian Kesihatan Israel juga menunjukkan bahawa vaksin Pfizer mengurangkan jangkitan Covid-19 sebanyak 64 peratus.

Katanya, Pfizer menunjukkan 93 peratus berkesan terhadap penyakit teruk yang menyebabkan kemasukan ke hospital. – HMEtro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Mahu Kerajaan Pertimbang Keputusan Tangguh Pembinaan CIQ Kalabakan

KOTA KINABALU: Sabah mahu kerajaan persekutuan mempertimbangkan semula keputusan menangguhkan pembinaan kompleks Imigresen, Kastam dan Kuarantin (CIQ) di Serudong, Kalabakan, selepas peruntukannya diumum dalam Belanjawan 2020.

Ketua Menteri Hajiji Noor, berkata pembinaan CIQ itu adalah projek yang amat penting untuk Sabah kerana menjadi laluan sempadan antara negeri itu dan Nusantara di Kalimantan Timur, yang akan menjadi ibu negara baharu Indonesia.

“Kita akan berbincang dengan pihak persekutuan kerana bagi kita ini adalah satu projek yang cukup penting dan tidak boleh ditangguhkan. Projek ini amat perlu bagi Sabah supaya satu laluan yang boleh digunakan untuk mereka (pengunjung) masuk ke Sabah atau ke Tawau,” katanya.

Beliau berkata demikian kepada pemberita selepas menghadiri majlis sambutan Setahun Hala Tuju Sabah Maju Jaya (SMJ) di Pusat Konvensyen Antarabangsa Sabah (SICC), di sini, hari ini.

Hajiji berkata, projek itu seharusnya menjadi keutamaan kerajaan persekutuan agar kemasukan pengunjung ke Sabah dari kawasan Kalimantan terkawal, selain mengelak wujudnya laluan tikus jika pembinaan ditangguhkan.

Ahad lalu, Timbalan Ketua Menteri Bung Moktar Radin, berkata keputusan menangguhkan pembinaan CIQ itu dilihat bakal merugikan ekonomi Sabah berikutan tempias ekonomi boleh diperoleh Sabah terutama di pantai timur apabila ibu negara Indonesia berpindah ke Kalimantan Timur.

Pada 23 Mac lalu, Menteri Kerja Raya Fadillah Yusof yang menjawab secara bertulis soalan Ma’mun Sulaiman (Warisan-Kalabakan) di Parlimen dilaporkan, berkata pembinaan CIQ di Kalabakan yang bernilai RM600 juta ditangguhkan berikutan tiada peruntukan diberikan Kementerian Kewangan.

Terdahulu dalam ucapannya, Hajiji berkata, kerajaan negeri juga sedang dalam peringkat akhir memuktamadkan rundingan bersama kerajaan persekutuan berhubung kajian semula pemberian khas kepada Sabah mengikut Perkara 112D Perlembagaan Persekutuan.

Dalam pada itu, beliau berkata, kerajaan negeri juga menyasarkan pertambahan hasil negeri dengan penerokaan sumber baharu, inisiatif-inisiatif pelaburan dan pelbagai aktiviti ekonomi lain melalui pembayaran seperti cukai, premium tanah dan royalti.

“Bagi tahun 2021, kerajaan negeri telah menerima sejumlah RM112.2 juta dividen daripada badan berkanun dan syarikat berkaitan kerajaan (GLCs) yang merupakan peningkatan sebanyak 12.9%, berbanding 2020,” katanya.

Pada majlis itu, beberapa perjanjian ditandatangani antaranya kerjasama pelaksanaan polisi Amalan Baik Peraturan Negeri Sabah dan perjanjian pelaksanaan Bantuan Ihsan Tabungan Pendidikan Negeri (BISTARI) Sabah melalui Perbadanan Tabung Pendidikan Tinggi Nasional (PTPTN).

Selain itu, beberapa syarikat pelabur turut menandatangani perjanjian dengan kerajaan negeri seperti perjanjian subpajakan dengan Petroventure Energy (PESB) melibatkan loji penyimpanan dan penapisan minyak petroleum dengan pelaburan RM6 bilion serta Memorandum Persefahaman SISMA Energy melibatkan bekalan gas asli jangka panjang dan terjamin dengan pelaburan RM5 bilion. – BERNAMA


5 Lagi Lokaliti Di Sabah Dikenakan PKPD Mulai 6 Ogos

KOTA KINABALU: Sebanyak lima lokaliti di Sabah diarah menjalani perintah kawalan pergerakan diperketatkan (PKPD) bermula 6 Ogos ini.

Menteri Kanan Luar Negeri (Keselamatan), Hishammuddin Hussein, dalam kenyataan memaklumkan lokaliti terlibat dalam pelaksanaan, pelanjutan dan penamatan PKPD.

Pelaksanaan PKPD bermula 6 hingga 19 Ogos adalah seperti berikut:

Mengenai perkembangan Operasi Pematuhan, Hishammuddin berkata, semalam sebanyak 248 kompaun dikeluarkan atas kesalahan ingkar SOP, manakala 25 individu lagi direman.

Katanya, 41 premis membabitkan kilang, tapak perniagaan dan tapak pembinaan diarahkan tutup kerana gagal mematuhi SOP.

Menurutnya, seramai 10 pendatang asing tanpa izin (PATI) ditahan dan tiga kenderaan darat turut dirampas dalam Operasi Benteng semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Surirumah rugi RM18,000 ditipu ‘juru audit’

SANDAKAN: Seorang surirumah tempatan di sini menjadi mangsa penipuan dalam talian sehingga mengalami kerugian wang simpanan sebanyak RM18,000.

Mangsa yang ditipu beberapa hari lalu telah datang ke Pusat Khidmat DUN Elopura dan berkongsi masalahnya dengan Pemimpin Pembangunan Masyarakat Elopura, Jason Pang dan Pemaju Mukim Elopura Stanley Tan pada Jumaat.

Mangsa memberitahu dia telah menerima panggilan telefon daripada individu yang menyamar sebagai juru audit.

“Pemanggil itu memberitahu akaun bank saya telah digunakan oleh sebuah syarikat yang mempunyai hutang GST sebanyak RM51,076. Akaun bank saya juga dikatakan digunakan untuk penggubahan wang haram.

“Untuk meneruskan siasatan, saya telah diminta untuk memindahkan kesemua duit ke akaun pemanggil itu. Saya diberitahu duit saya akan dipulangkan semula jika saya bersih dari sebagai aktiviti penggubahan wang haram,” katanya.

Selepas memindahkan wang itu ke sebuah akaun tidak dikenali, mangsa telah memberitahu ahli keluarganya mengenai insiden itu dan seterusnya membuat laporan polis.

Mangsa hanya mengetahui dia telah ditipu setelah membuat laporan polis di balai polis terdekat.

Sementara itu, Ahli Dewan Undangan Negeri (Adun) Elopura, Calvin Chong Ket Kiun mengingatkan orang ramai agar sentiasa berhati-hati terutama dengan panggilan yang tidak dikenali serta peka dengan isu semasa berkaitan penipuan dalam talian. – Utusan Borneo


Penganalisis Tolak Kemungkinan PN Jatuhkan Warisan Di Sabah

KOTA KINABALU: Dua penganalisis politik menolak kemungkinan kerajaan Sabah yang dipimpin Warisan yang menyokong Pakatan Harapan (PH), jatuh kepada Perikatan Nasional (PN), mengatakan gabungan yang dipimpin Muhyiddin Yassin itu sendiri dalam kedudukan tidak teguh.

Mereka mengulas spekulasi Adun yang bersekutu dengan Warisan bersiap sedia bertukar kem selepas beberapa negeri yang dipegang PH jatuh kepada PN sejak Februari.

Timbalan Dekan Universiti Malaysia Sarawak, Arnold Puyok berkata wakil dari Sabah perlu berfikir 2 kali sebelum melompat parti berikutan kerajaan persekutuan “agak tidak stabil”.

“Berdasarkan penilaian saya, tidak ada tanda-tanda kerajaan pimpinan Warisan menghadapi sebarang krisis dalaman.

“Saya rasa ketika ini, Adun kita sangat berhati-hati. Mereka berhati-hati mengira langkah seterusnya berikutan ketidaktentuan politik di Semenanjung,” katanya kepada FMT.

Bekas perdana menteri Dr Mahathir Mohamad berusaha untuk mengemukakan usul undi tidak percaya terhadap Muhyiddin di Dewan Rakyat awal bulan ini.

Bagaimanapun, ia tidak dibentangkan kerana hanya titah Yang di-Pertuan Agong yang didengar dalam persidangan 1 hari pada 18 Mei.

Mahathir kemudian berikrar tidak akan berhenti daripada usaha menjatuhkan Muhyiddin, mengkritik penggantinya itu kerana berganding bahu dengan Barisan Nasional yang digulingkan PH pada pilihan raya 2018, dan mempersoalkan kesahihan pentadbiran semasa.

Di Sabah, ketiadaan kira-kira 24 wakil negeri untuk menyatakan sokongan kepada Ketua Menteri Shafie Apdal mencetuskan dakwaan bahagian Umno negeri, yang diketuai Ahli Parlimen Kinabatangan, Bung Moktar Radin bahawa hari-hari Warisan berkuasa hampir berakhir.

Bagaimanapun, pemimpin Warisan menolak tanggapan itu, dengan menyebutnya sebagai “menggelikan hati”.

Tony Paridi Bagang dari UiTM Sabah bersetuju gabungan negeri itu, yang mempunyai 43 Adun berbanding 17 dari PPBM Sabah, Umno, PBS dan STAR, tidak mungkin akan runtuh melainkan sesuatu yang “tidak dijangka” berlaku.

Beliau mengakui sejumlah bekas Adun Umno dalam pakatan kerajaan, tetapi berkata kemungkinan tipis mereka akan belot sekali lagi.

“Saya tidak rasa mereka berani melakukannya jika tiada alasan yang kuat,” katanya kepada FMT.

“Jika mereka lakukan, mereka perlu bersedia untuk berdepan dengan rakyat atas tindakan mereka – itu sudah pasti memakan diri sendiri.”

Begitu juga, katanya Warisan mungkin tidak mahu bersekutu dengan Umno.

“Dan bagaimana mereka akan jelaskan kepada penyokong mereka tentang menyokong PAS? Sekiranya Warisan mencubanya, Upko mungkin tidak menyokong langkah itu, dan Warisan akan berdepan dengan kemarahan pengundi.”

Namun, beliau menambah dalam politik, “apa saja boleh terjadi”.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


KKM Kaji Keperluan Dos Penggalak Keempat

KUALA LUMPUR: Kumpulan teknikal Kementerian Kesihatan (KKM) sedang mengkaji keperluan memberikan suntikan dos penggalak keempat, susulan ancaman penularan jangkitan Omicron.

Menteri Kesihatan Khairy Jamaluddin menjelaskan pihaknya mengambil maklum berhubung kajian yang mendapati pemberian dos penggalak Pfizer kepada penerima suntikan primer jenis Sinovac adalah tidak mencukupi bagi membendung jangkitan Omicron.

Sehubungan itu, katanya, kumpulan teknikal kementerian akan mengemukakan syor berkaitan kepada Badan Bertindak Imunisasi Covid-19 (CITF) selepas kajian berkenaan dimuktamadkan.

“Kita sudah menerima berita itu, justeru kumpulan teknikal sedang kaji dan selepas maklumat diperoleh, mereka akan buat syor kepada CITF seperti biasa.

“Sama ada mereka yang terima Sinovac-Sinovac (suntikan primer dua dos) dan (dos penggalak) Pfizer mesti dilengkapi satu lagi dos.

“Tetapi terlalu awal untuk buat kesimpulan ini,” katanya kepada sidang media di Parlimen, di sini, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Premis Hiburan Dikesan Beroperasi Curi-Curi

KOTA KINABALU: Sebuah premis hiburan beroperasi secara curi-curi malah menerima kehadiran pelanggan berjaya dikesan di Jalan Lintas, Lintas Square Luyang di sini, Rabu.

Polis mengesan kegiatan pengusaha premis dan pelanggan-pelanggannya itu menerusi tugas pemantauan OP COVID-19 Perintah Kawalan Pergerakan Bersyarat (PKPB).

Ketua Polis Daerah Kota Kinabalu Asisten Komisioner Habibi Majinji berkata serbuan pasukan Bahagian Siasatan Jenayah IPD Kota Kinabalu dibuat kira-kira jam 9. 35 malam.

“Hasil pemeriksaan mendapati premis itu bukan sahaja masih dibuka malah ada pelanggan yang berhibur dan minum minuman beralkohol,” katanya, di sini, semalam.

Habibi berkata berikutan itu juga, polis bertindak menahan tiga lelaki dan seorang wanita kerana menjalankan perniagaan pusat hiburan dan minum yang melanggar SOP PKPB.

Mengulas lanjut, beliau berkata mereka juga didapati gagal mematuhi SOP Perintah Kawalan Pergerakan Rentas Daerah yang dikuatkuasakan dalam tempoh PKPB.

“Mereka melakukan kesalahan berdasarkan Peraturan 10 Peraturan-Peraturan Pencegahan dan Pengawalan Penyakit Berjangkit (No. 8) dan boleh dihukum mengikut Peraturan 11.

“Semua pelanggan premis berkenaan dikenakan kompaun,” katanya, sambil berharap masyarakat berusaha mematuhi setiap SOP yang dikuatkuasakan sepanjang PKPB.

Menurutnya, tahap pematuhan masyarakat terhadap SOP yang dikeluarkan Kementerian Kesihatan Malaysia (KKM) menjadi penentu penting terhadap keberkesanan PKPB.

Beliau berkata individu yang melakukan kesalahan mengikut Akta Pencegahan dan Pengawalan Penyakit Berjangkit 1988 (Akta 342) boleh berhadapan hukuman berat.

“Jika dikenalpasti baharu melakukan kesalahan pertama, pesalah boleh dipenjarakan selama tempoh tidak melebihi dua tahun atau didenda atau kedua-duanya sekali.

“Bagaimanapun, jika ada individu yang didapati melakukan kesalahan serupa kali kedua, pesalah boleh dipenjara sehingga lima tahun atau denda atau kedua-duanya,” katanya.

Habibi berkata jika pesalah sama melakukan kesalahan berterusan pula, individu terbabit boleh didenda maksimum RM200 untuk setiap hari kesalahan itu dilakukan,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Sambut Aidilfitri Isnin Ini?

JAKARTA: Indonesia berkemungkinan besar menyambut Hari Raya Aidilfitri pada 2 Mei ini, sekiranya anak bulan dapat dilihat dari tiga bandar di negara berkenaan iaitu Kota Sabang, Banda Aceh, dan Jantho (Aceh Besar).

Peneliti di Pusat Sains Antariksa Badan Riset dan Inovasi Nasional (BRIN), Andi Pangerang berkata,

penentuan dilakukan menggunakan kaedah rukyah dan hisab.

“Secara umumnya, penentuan ini dilakukan secara pemantauan (rukyah) atau perhitungan (hisab),” katanya seperti dilaporkan Kompas.

Katanya, cara lebih baik menentukan perlaihan ke bulan Syawal adalah mengikut rukyah.

“Ia selari dengan hadis Rasulullah SAW iaitu – Berpuasalah jika kalian melihat hilal dan berbuka (berhari raya)-lah jika kalian melihat hilal, dan jika tertutup maka kadarkanlah (kira-kirakan/hitunglah) menjadi 30 hari,” katanya.

Menurutnya, sekiranya anak bulan dapat dilihat pada petang tarikh 29 Ramadan, malamnya sudah memasuki 30 Ramadan dan keesokannya memasuki Syawal.

“Perlu diingat bahawa pergantian hari dalam tahun Hijrah bermula selepas matahari terbit,” katanya.

Menurutnya, jika berpandukan kriteria menteri-menteri agama Brunei Darussalam, Indonesia, Malaysia, dan Singapura (MABIMS) yang baru, hilal ditentukan mengikut altitud 3 darjah dan longitud 6.4 darjah.

“Keadaan hilal di Indonesia dari segi ketinggian sebenarnya sudah memenuhi kriteria ditetapkan MABIMS kerana berada pada sudut 3.75 darjah (di Merauke) hingga 5.55 darjah di Sabang.

“Nilai altitud dan longitud ini diperoleh ketika matahari terbenam,” katanya.

Menurutnya, walaupun seluruh Indonesia belum memenuhi kriteria ditetapkan, namun tiga bandar berkenaan sudah memenuhi kriteria MABIMS.

“Sekiranya hilal dapat dilihat di Kota Sabang, Banda Aceh, dan Jantho, ia bermakna Indonesia akan menyambut 1 Syawal pada 2 Mei ini.

“Namun, ia mungkin tidak sama dengan negara jiran seperti Malaysia, Brunei dan Singapura yang bakal menyambut 1 Syawal pada 3 Mei nanti,” katanya.

Bagaimanapun, katanya, antara ketiga-tiga negara berkenaan, hanya Malaysia yang berpotensi menyambut lebaran hari yang sama dengan Indonesia.

“Ini kerana jika mengikut kiraan sama, Pulau Langkawi dan Perlis memenuhi kriteria ditetapkan MABIMS,” katanya.

Sementara itu, Badan Meteorologi, Klimatologi dan Geofisika (BMKG) Indonesia akan melaksanakan rukyah hilal untuk menentukan 1 Syawal pada 1 Mei ini di 31 lokasi seluruh negara. -Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sesi Persekolahan 2021 Bermula 20 Januari

KUALA LUMPUR: Pembukaan penggal pertama persekolahan 2021 bagi sekolah di seluruh negara ditetapkan pada Rabu, 20 Januari 2021.

Menteri Kanan (Pendidikan), Dr Mohd Radzi Jidin, berkata pihak kementerian menetapkan pembukaan persekolahan lebih lewat berdasarkan Takwim Penggal dan Cuti Persekolahan Tahun 2021.

“Ia bermakna cuti persekolahan bagi 2020 akan diteruskan sehingga 20 Januari 2021.

“Apabila saya mengumumkan cuti dipendekkan untuk 2020, kita merancang sesi persekolahan 2021 perlu dilewatkan,” katanya pada sesi penggulungan perbahasan usul menjunjung kasih titah diraja bagi pihak Kementerian Pendidikan di Dewan Rakyat, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM155 Juta Tambang Percuma Di KL, Jalan Di Sabah Bagaimana?, UPKO Soal Kerajaan

KOTA KINABALU: Upko mempersoalkan keputusan kerajaan memperuntukkan RM155 juta bagi membiayai program tambang percuma pengakutan awam di Kuala Lumpur sedangkan keperluan di Sabah tidak diberi peruntukan serupa.

Naib presidennya, Ewon Benedick berkata, Sabah mempunyai keperluan dan peruntukan yang banyak bagi membaik pulih jalan di seluruh negeri namun Perdana Menteri Ismail Sabri Yaakob tidak pula bertindak pantas berhubung perkara berkenaan.

“Pada hemat saya, perdana menteri cuba menutup isu ketidakcekapan perkhidmatan monorel di Kuala Lumpur dengan memberikan tambang percuma sebulan kepada pengguna.

“Jika sebabnya adalah untuk meringankan beban kos, ya, tetapi apakah beban kos akan menurun selepas satu bulan.

“Persoalan paling besar ialah apa untuk Sabah? Timbalan Ketua Menteri Bung Moktar Radin selaku menteri kerja raya menyatakan Sabah memerlukan peruntukan RM265 juta untuk membaik pulih jalan di seluruh negeri, perdana menteri tidak pula pantas menangani keperluan Sabah ini,” katanya dalam kenyataan.

Ewon berkata, pengumuman perdana menteri itu jelas menunjukkan keutamaan kerajaan persekutuan bukan kepada keperluan mendesak rakyat Sabah walaupun ia sudah diangkat oleh kerajaan negeri.

“Sebelum ini, rakyat Sabah diberitahu jika kerajaan negeri dan kerajaan persekutuan itu senada, maka kemajuan di Sabah akan lebih mudah dilaksanakan.

“Hakikatnya tidak, perdana menteri sebelum ini, Muhyiddin Yassin tidak mengambil tindakan drastik membaiki sistem kesihatan awam di Sabah sepanjang tempoh pandemik Covid-19 sebaliknya Sabah adalah yang terkebelakang dalam program vaksinasi rakyat.

“Perdana menteri yang ada hari ini juga gagal menjadikan keperluan rakyat Sabah seperti pembaikan jalan-jalan di seluruh negeri sebagai keutamaan,” katanya.

Terdahulu, Ismail mengumumkan semua pengangkutan awam kendalian RapidKL akan ditawarkan secara percuma selama sebulan, mulai hari ini.

Katanya, pemberian perkhidmatan percuma Transit Aliran Massa (MRT), Transit Aliran Ringan (LRT), Bas Rapid Transit (BRT) serta bas RapidKL itu dibuat sempena pembukaan rasmi MRT Laluan Putrajaya Fasa Satu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Tahan 4 Lelaki Cuba Seludup Barang Di Semporna

SEMPORNA: Pasukan Gerakan Am (PGA) Tawau menahan empat lelaki warga Filipina ketika cuba menyeludup keluar 1,675 liter petrol menerusi Ops Benteng Covid di sekitar kawasan perairan Semporna awal pagi tadi.

Semua suspek terbabit ditahan dalam dua tangkapan berasingan oleh sepasukan pegawai dan anggota PGA diketuai Asisten Superintendan Shankar Ganesh Govindasami dalam operasi bermula jam 2.10 pagi hingga 4 pagi.

Pegawai Pemerintah Batalion 14 Pasukan Gerakan Am (PGA) Tawau, Superintenden Mohd Yacob Murad berkata, tangkapan pertama membabitkan dua lelaki berumur 25 dan 40 tahun selepas bot laju dinaiki mereka berjaya dipintas ketika sedang menuju ke sempadan perairan Filipina.

Katanya, ketika diperiksa pasukan keselamatan menemukan sejumlah barang kawalan termasuk empat tong gas cecair petroleum (LPG) selain minyak petrol bersubsidi yang disimpan di dalam 50 tong plastik dengan setiap satu berisi 25 liter disyaki cuba diseludup keluar.

“Selang beberapa jam kemudian, anggota keselamatan terserempak pula dengan sebuah lagi bot laju di perairan sama sebelum cuba meloloskan diri namun berjaya ditahan untuk pemeriksaan lanjut.

“Dua lelaki masing-masing seorang tekong dan awak-awak masing-masing berumur 21 dan 22 tahun didapati membawa barang kawalan bersubsidi iaitu minyak petrol (17 tong) dan empat tong gas LPG,” katanya dalam kenyataan hari ini.

Jelas Mohd Yacob lagi, siasatan lanjut juga mendapati kesemua suspek yang tidak memiliki dokumen pengenalan diri itu juga didapati melanggar perintah berkurung.

“Tangkapan bersama barang rampasan termasuk dua bot dan tiga unit enjin sangkut dianggarkan berjumlah RM39,858.00 kemudiannya diserahkan ke Ibu Pejabat Polis Daerah (IPD) Semporna untuk tindakan lanjut mengikut Akta Kawalan Bekalan 1961,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Dua Individu Dalam Satu Kenderaan Dikompaun Tidak Benar

PENAMPANG: Polis hari ini mengesahkan gambar kompaun yang tular di media sosial semalam berkaitan kegagalan pesalah mematuhi prosedur operasi standard (SOP) Perintah Kawalan Pergerakan Bersyarat (PKPB).

Penjelasan itu sekali gus menafikan kompaun berkenaan membabitkan penguatkuasaan SOP kedudukan individu dalam kenderaan iaitu penumpang perlu duduk di belakang.

Ketua Polis Daerah Penampang, Deputi Superintendan Mohd Haris Ibrahim berkata, IPD Penampang terkesan dengan mesej yang ditularkan dan menegaskan maklumat tersebut tidak tepat dan tiada kaitan dengan imej kompaun.

“Imej kompaun itu membabitkan kesalahan dikenakan terhadap tiga individu menaiki sebuah kenderaan dari satu lokasi pada 16 Oktober lalu.

“Kompaun dikeluarkan kerana tidak patuh kepada SOP PKPB iaitu hanya dua orang sahaja dibenarkan dalam kenderaan,” katanya dalam satu kenyataan di sini hari ini.

Katanya lagi, ketiga-tiga individu itu dikenakan kompaun di bawah Peraturan-Peraturan Pencegahan dan Pengawalan Penyakit Berjangkit 2020.

“Polis memandang berat perkara ini dan memberi amaran keras kepada orang ramai supaya tidak menyebarkan maklumat palsu yang boleh menimbulkan kekeliruan masyarakat. Individu yang ingkar bakal berdepan tindakan undang-undang,” katanya.

Terdahulu, gambar tiga individu yang dikenakan kompaun tular di media sosial bersama satu mesej yang mendakwa jika kereta dinaiki dua individu, penumpang perlu berada tempat duduk belakang kenderaan dan bukan di kerusi penumpang hadapan atau belakang pemandu.

Mesej itu turut menyebut bahawa SOP itu sudah mula dikuatkuasakan.- SINAR


Covid-19: Pelajar Sekolah Punca Wujud Kluster Jalan Labuk

KOTA KINABALU: Ketika kes positif baharu seluruh negara meningkat kepada 5,728 kes, Sabah mencatatkan penurunan kes berbanding semalam.

Kes positif baharu Covid-19 di Sabah hari ini menurun kepada 263 kes, dengan dua kes kematian dan satu kluster baharu.

Menteri Kerajaan Tempatan dan Perumahan, Datuk Seri Panglima Masidi Manjun berkata, satu kluster baharu dilaporkan hari ini adalah kluster Jalan Labuk, Sandakan dengan dua kes baharu dan bilangan kumulatif 15 kes.

Kes indeks bagi kluster ini membabitkan pelajar yang dikesan positif melalui saringan masuk asrama pada 22 Jan. Hasil saringan kontak rapat mendapati beberapa lagi rakan pelajar dan guru disahkan positif.

Untuk hari ini, dua kes kematian dilaporkan masing-masing satu kes di Kudat dan Sandakan.

Beliau berkata, daripada 263 kes baharu hari ini, Kota Kinabalu kekal mencatatkan kes tertinggi dengan 44 kes, diikuti dengan Lahad Datu (43), Sandakan (22), Putatan (21), Tawau (20), Penampang (17), Tuaran (13), Keningau (12), Papar (11), Ranau (8), Kinabatangan (8), Kota Belud (7), Semporna (6), Kudat (5), Kota Marudu (5), Tongod (5) dan empat kes di Kunak, Kuala Penyu dan Kalabakan.

Manakala, dua kes di Beluran dan satu kes masing-masing di Pitas dan Nabawan.

Hari ini, Nabawan bertukar dari zon merah kepada zon jingga.

Masidi berkata, daripada 263 kes positif itu, sebanyak 192 kes atau 73 peratus dari saringan kontak rapat, saringan bergejala 41 kes, saringan kluster baharu dan sedia ada lapan kes, saringan masuk asrama dua kes dan 20 kes adalah dari lain-lain kategori.

Sementara itu, sebanyak 414 kes pulih dilaporkan, dengan kumulatif kes sebanyak 44,821 kes. Kes kematian di Sabah bertambah kepada 323 kes.

Setakat ini, sebanyak 48,570 kes Covid-19 dilaporkan di Sabah dengan 2,328 kes aktif yang sedang menerima rawatan, iaitu 733 orang di hospital dan 1,572 orang di Pusat Kuarantin dan Rawatan Berisiko Rendah (PKRC) serta 23 orang di Pusat Tahanan Sementara (PTS) atau penjara.

Terdapat 95 orang ditempatkan di Unit Rawatan Rapi (ICU) dan 27 orang memerlukan alat bantuan pernafasan.

Bilangan keseluruhan katil di hospital dan PKRC di Sabah kekal 6,505 katil dan peratus penggunaan adalah 35.79 peratus. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buat Persembahan Atas Pentas Macam Tak Berbaju, Stacy Tampil Jawab Kritikan Pedas Netizen

Penyanyi Stacy Anam tampil menjawab kritiikan pedas warganet terhadap penampilannya pada pentas Anugerah Bintang Popular Berita Harian (ABPBH32) malam tadi yang terlalu mencolok mata. Kata pemilik nama Ummu Syaikhah Stacy Anam, 29, perkara yang terjadi di pentas tersebut tidak disengajakan.

“Semua orang pasti ada hari-hari yang tidak dijangka dan tidak diingini berlaku kan? Malam tadi benda itu terjadi pada saya. “Kain seluarnya tebal dan longgar dan warnanya pula kuning tapi tak sangka pula apabila membuat persembahan atas pentas dengan pencahayaan, pergerakan dan macam-macam, benda jadi lain,” kata Stacy menerusi kemas kini akaun Instagramnya.

Stacy menghiburkan penonton dengan mendendangkan lagu terbaharunya Khayal dengan menyarung body suit berwarna nude berenda hitam dan dihiasi motif floral. Busana rekaan Hasfitri Yusof itu bagaimanapun mendapat kec4man ramai apabila did4kwa terlampau menjolok mata seolah-olah Stacy sedang tidak berbaju di atas pentas.

“Nak komen tu janganlah ada yang melampau sangat. Saya ada suami dan keluarga juga tapi itu lah nasib menjadi manusia bekerja dalam bidang begini memang risiiko kan. “Penuh yakin menghiburkan orang dengan sehabis tenaga tetapi lain pula jadinya. Tak boleh boleh buat salah atau tak sengaja, silap saja habis dilabel wanita akhir zaman.

“Niat nak semangat untuk kembali bekerja mencari rezeki sahaja dan semua saya buat dalam kadar yang termampu dan ikhlas tapi bila jadi begini dengan sadisnya mulut-mulut manusia penghukum ini saya rasa sakit sangat pada suami dan keluarga.

“Jangan melibatkan ‘darling’ (Akim) saya okey. Dia pun sibuk bekerja. Semua silap dan hal yang tak kena datang dari saya saja. “Kadang-kadang rasa dah nak berhenti dalam bidang ini tetapi belum ada rezeki masa yang sesuai dan kemampuan dalam hal sebegini,” tambahnya.

Stacy turut memohon maaf seandainya aksi dan busana yang dipakainya pada majlis itu mengundang rasa kurang senang kebanyakan pihak. “Saya nasihatkan jangan tengoklah benda yang menyakitkan mata ni sebab memang tak elok. “Saya minta maaf kalau buat anda semua tergerak untuk memfitn4h dan fikir macam-macam,” ujar Stacy lagi.

Semua orang pasti ada hari-hari yang tidak dijangka dan tidak diinginkan berlaku kan? Tadi benda tu jadi pada saya. Kain seluarnya tebal dan longgar dan warnanya pula kuning tapi tak sangka pula bila perform atas stage dengan lighting, pergerakan dan macam macam benda jadi lain.

Nak komen tu janganlah ada yang melampau sangat. Saya ada suami dan keluarga juga tapi tu lah nasib menjadi manusia bekerja dalam line begini memang risiko kan. Confident ja menghibur orang dengan sehabis tenaga tapi lain pula jadinya tak boleh buat salah atau tak sengaja.

Silap ja habis dilabel wanita akhir zaman Astaghfirullahalazim… Ya lah orang yg komen hebat sebegitu memang tak pernah buat salah kali mungkin tapi kasihanilah manusia yang dapat hari tak best ni. Niat nak semangat untuk kembali bekerja mencari rezeki sahaja dan semua saya buat dalam kadar yang termampu dan ikhlas tapi bila jadi begini dengan sadisnya mulut mulut.

Manusia Penghukum ni saya rasa sakit sangat pada suami dan keluarga. Jangan babit saya punya Darling ok guys.. Dia pun busy bekerja dan focus dalam kerja dia. Semua foul dan hal yg x kena pun semua dari saya saja tauu. Kadang rasa dah nak stop dalam line ni tapi belum ada rezeki masa yg sesuai dan kemampuan dalam hal sebegini.

Saya nasihatkan jangan tengok lah benda yang menyakitkan mata ni sebab memang tak elok guyssBiarlah niat awal masing-masing tu kami tau kemana dan hanya di atas yang tau dan menentukannya. Saya minta maaf kalau buat anda semua tergerak untuk memfitnah dan fikir macam macam

Yang terus nak bawang ngumpat saya harap gigi anda makin jongang okayyy Terima kasih kepada yang nampak effort performance saya tadi Thank you @teamsgs datang support tadidan Goodnight sekarang saya nak khayal terbang ke Bulan untuk lepas stress dulu. Love semua and Assalamualaikum… #tidurnangissambildengarlagukhayal #ujiandandugaan #justbetrue

kyraechaen97 : Stay strong sis Pedulikan haters dan terus istiqamah. Mari kita slow2 berubah ke arah yg lebih baik. InshaAllah ada rezeki akak Stacy tu nanti. Maybe one day you can open your own restaurant with your darling. And have your own clothing line. InshaAllah

glassyhe_art : It’s ok. Well this is our country. Lot of judgmental people.  Abaikan dgn yg tdk tau seni. This is the way to ur success stacy. Setiap kecaman mendatangkan ketabahan utk ko truskn dlm bidang ni. Org yg brpikiran logic pun tau org tak waras mna yg mau pakai brlubang lubang kasi free show on stage.

Sure la cover dia pn rumit juga. Panas org yg jdi penghibur tu tda yg tau. Selidik btl2 la sblm mo judge. Dorg bkn tau rsa latihan sblm prsebahan tu btapa lasaknya. Dorg bkn tau mau jdi seorg pnghibur ni smpai korbankan masa brsma kluarga sndiri. And baca komen2 tdi d gmbr prtama, yg gelar2 stacy makcik la apa la especially llaki, igt k kluarga sndiri ada kaum hawa.

Bkn bergetah slalu. Makcik makcik dorg blm tentu dpt tanding si stacy. Hehehe.. Kesian. Klau bab menghina trus ambil bahagian. Org orang zaman skrg cpt btl jatuh hukum sma org. Langsung tak da prtimbangan ssama manusia. Sendiri tu menegur sdh serupa menghina, riak bkn main lagi, x igt batas. Melampau. Comfirm ka perfect?

Klau pandangan org kotor, minded x sihat, maka segala yg dia tngo tu jdi kotor juga. Ni bkn fans, tpi ni penunggu yg mncari kesalahan. Jgn lupa, setiap komen mencerminkan cara pemikiran sndiri, cara tutur bahasa sndiri. Tengo sja la sekaya mna dan success smpai level apa kmu2 yg bgitu. Smpai masa bila yg menghina tadi tu dkenali seluruh malaysia, sya yakin lah kau ada knowledge yg bkn celang2.


Nasib Rakyat Dibela Sepanjang PKP

KOTA KINABALU: Timbalan Ketua Menteri Datuk Christina Liew menyokong penuh usaha kerajaan negeri pimpinan Ketua Menteri Datuk Seri Panglima Mohd Shafie Apdal yang komited untuk membantu rakyat yang terjejas akibat wabak COVID-19.

Menteri Pelancongan, Kebudayaan dan Alam Sekitar itu menjelaskan, komitmen kerajaan negeri dapat dilihat menerusi beberapa langkah yang diambil untuk membantu mengurangkan beban yang dihadapi rakyat sepanjang pelaksanaan Perintah Kawalan Pergerakan (PKP).

“Beliau (Shafie) turut mengumumkan 15 langkah di bawah Pakej Bantuan COVID-19 Sabah yang berjumlah RM670 juta untuk memberi bantuan kepada petugas barisan hadapan, rakyat khususnya kumpulan yang memerlukan dan industri yang kritikal di Sabah.

“Daripada jumlah itu, RM50 juta diperuntukkan untuk membiayai semua perbelanjaan untuk situasi kecemasan akibat COVID-19,” katanya ketika dihubungi Utusan Borneo di sini.

Beliau turut menekankan kerajaan negeri berusaha gigih bagi memastikan doktor, jururawat, kakitangan kesihatan dan barisan hadapan lain seperti polis, tentera, pegawai imigresen, serta anggota Rela dilengkapi dengan topeng muka, pembersih tangan dan alat perlindungan peribadi (PPE) dalam menjalankan tugas.

Menurutnya, wakil rakyat turun ke lapangan untuk menghulurkan bantuan makanan kepada ribuan penduduk di kawasan masing-masing.

“Usaha ini dilaksanakan di bawah peruntukan RM10 juta Pakej Bantuan termasuk sumbangan makanan bagi mereka yang bekerja di barisan hadapan,” katanya.

Beliau berkata, kerajaan juga memberikan bantuan kepada malim gunung dan pihak yang berkaitan agar tidak ketinggalan untuk menerima bantuan dari kerajaan negeri.


COVID-19: Kes Kembali Tinggi, Tiga Kematian Di Sabah

KOTA KINABALU: Rekod kes baharu COVID-19 di Sabah kembali melonjak naik dengan jumlah 266 kes baharu pada Sabtu.

Menteri Kerajaan Tempatan dan Perumahan Datuk Seri Panglima Masidi Manjun berkata, peningkatan jumlah kes COVID-19 di Sabah hari ini adalah hasil dari saringan kontak rapat sebanyak 118 kes dan 93 kes hasil saringan kluster.

Menurutnya, saringan bergejala sebanyak 30 kes dan lain-lain 25 kes antara penyumbang kepada peningkatan kes baharu.

“Daerah Tawau mencatatkan kes tertinggi sebanyak 76 kes yang disumbang oleh 55 kes kontak rapat, bergejala 11 kes, kluster enam kes dan lain-lain empat kes.

“Kalabakan merekodkan sebanyak 25 kes sementara Kota Belud sebanyak 29 kes,” katanya dalam kenyataan di sini.

Beliau berkata, jumlah kumulatif kes COVID-19 di Sabah adalah sebanyak 60,828 kes.

Katanya, tiga kes kematian direkodkan hari ini masing-masing satu kes di daerah Lahad Datu, Kota Kinabalu dan Penampang.

“Satu kluster baharu turut direkodkan iaitu Kluster Kalabakan Selatan membabitkan kluster tempat kerja yang melibatkan pekerja sebuah syarikat perladangan.

“Kes indeks adalah lelaki berumur 55 tahun yang juga pengurus ladang terbabit disahkan positif COVID-19 hasil saringan bergejala di klinik swasta pada 20 Mei lepas.

“Selepas itu sebanyak 21 lagi kes positif dikesan dalam kalangan kontak rapat, menjadikan jumlah kumulatif sebanyak 22 kes setakat hari ini.

“Berdasarkan maklumat awal, kes indeks dipercayai mendapat jangkitan ketika menziarahi rumah pekerja di kuarters ladang berkenaan pada Hari Raya Aidilfitri,” jelasnya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sajat Sedia Bekerjasama Dengan JAKIM

KUALA LUMPUR: Usahawan kosmetik kontroversi, Nur Sajat sedia bekerjasama dengan Jabatan Kemajuan Islam Malaysia (JAKIM) bagi menyelesaikan isu identiti dirinya melalui saluran rasmi selepas kontroversi yang tercetus ketika mengerjakan umrah baru-baru ini.

Menurutnya, dia mahu diberi panduan yang jelas dan terperinci bagi menyelesaikan isu identiti dirinya.

“Selama ini bukan saya tak mahu buat laporan perubatan seperti yang diminta, tetapi mereka (JAKIM) hanya suruh saya pergi ke hospital tanpa sebarang surat sokongan.

“Kalau betul JAKIM nak bantu, mereka sepatutnya mengeluarkan surat rasmi dan memaklumkan dengan siapa perlu saya rujuk.

“Kalau betul nak tolong, tolonglah betul-betul kalau tidak ia akan berpanjangan,” katanya kepada Harian Metro.

Sebelum ini, tindakan Sajat memakai telekung dan berpurdah ketika mengerjakan ibadat umrah dan berkongsi paparan menerusi media sosial menimbulkan kegusaran dalam kalangan umat Islam di negara ini.

Kontroversi itu menarik perhatian pelbagai pihak termasuk menteri dan mufti, malah mencetus kebimbangan Persatuan Agensi Pelancongan Umrah & Haji Malaysia (Papuh) jika Arab Saudi menarik balik penggunaan visa pelancongan kepada jemaah Malaysia.

Menurut Sajat, dia pernah cuba menyelesaikan masalah berhubung identitinya dengan pihak berkuasa, bagaimanapun alasan diberi kesnya itu berprofil tinggi.

“Bukan saya tak cari jalan penyelesaian, setiap kali saya bawa isu ini ke pihak bertanggungjawab mereka memberitahu kes saya ini berprofil tinggi.

“Kalau diikutkan, ibu bapa saya sudah memberi kerjasama sebaik mungkin sejak saya dilahirkan.

“Namun, sekarang saya yang perlu menanggung semua ini sendirian. Saya juga pernah kena tipu,” katanya.

Dalam masa sama, Sajat turut memohon supaya isu identitinya diselesaikan sekarang selagi ibu bapanya masih hidup.

“Ibu bapa saya boleh mengesahkan siapa saya. Tiada orang lain,” katanya.

Mengenai dakwaan dia ditahan ketika berada di Tanah Suci, Sajat berkata, ibadat umrahnya lancar dan dia tidak didatangi pihak berkuasa termasuk polis sepanjang tercetusnya kontroversi itu.

“Di sana, saya sangat tenang menunaikan umrah bersama ibu, ayah dan anak-anak angkat. Kehadiran saya disambut baik dan semua urusan ibadat dipermudahkan.

“Saya sangat tenang dan bahagia di sana. Alhamdulillah, Allah permudahkan perjalanan pergi dan balik saya tanpa sebarang ujian berat.

“Saya juga berniat untuk menunaikan umrah setiap tahun selain ingin membawa stokis dan kakitangan pada masa depan,” katanya.

Namun, Sajat kesal tindakan segelintir individu yang didakwa merakam foto dua anak angkatnya tanpa kebenaran dan dimuat naik di laman sosial.

Timbalan Menteri di Jabatan Perdana Menteri Fuziah Salleh dalam kenyataannya pada 3 Februari lalu dipetik berkata, JAKIM ada menawarkan bantuan kepada Sajat tetapi tidak mendapat kerjasama ahli perniagaan itu.

“JAKIM ada menawarkan diri untuk membuat kajian hormon iaitu membantu Sajat sama ada dia lebih cenderung kepada perempuan atau lelaki.

“Dari segi kelahiran yang tidak jelas, JAKIM juga boleh mengesahkan tetapi tidak dapat kerjasama daripada Sajat sendiri,” katanya. – Harian Metro


9 ADUN BERSATU ‘mesra kerajaan’

KOTA KINABALU: Bekas Ahli Dewan Undangan Negeri (ADUN) Barisan Nasional (BN) yang menyertai Parti Pribumi Bersatu Malaysia (BERSATU) dikategorikan sebagai ADUN ‘mesra kerajaan’.

Speaker Dewan Undangan Negeri (DUN) Sabah, Datuk Syed Abas Syed Ali, berkata sembilan ADUN terbabit yang diketuai Adun Sulaman, Datuk Hajiji Noor, bukan sebahagian daripada blok pembangkang.

“Parti itu (BERSATU), di Semenanjung ialah sebahagian daripada kerajaan tetapi di Sabah, sekarang ini mereka tiada wakil dalam Kabinet. Mereka kita anggap sebagai mesra kepada kerajaan,” katanya ketika ditemui pemberita selepas istiadat pembukaan DUN Sabah oleh Yang di-Pertua Negeri Sabah, di sini, hari ini.

Selain Hajiji, ADUN lain yang menyertai BERSATU ialah Datuk Masidi Manjun (Karanaan), Datuk Isnin Aliasnih (Klias), Matbali Musah (Lumadan), Datuk Mohd Arifin Arif (Membakut), Datuk Ghulam Haidar Khan Bahadar (Kawang), Datuk Japlin Akim (Usukan) dan Datuk Nizam Abu Bakar Titingan (Apas), selain bekas pemimpin Pertubuhan Pasok Momogun Kadazandusun Murut Bersatu (UPKO), Datuk Bobbey Suan (Nabawan).

Berikutan penyertaan ke dalam BERSATU, pembangkang dalam DUN Sabah kini hanya tinggal sembilan orang, iaitu masing-masing lima daripada Parti Bersatu Sabah (PBS), Parti Solidariti Tanah Airku (tiga) dan seorang daripada UMNO iaitu Tan Sri Musa Aman (Sungai Sibuga).

Mengenai kedudukan Musa, Syed Abas berkata seseorang wakil rakyat perlu menghadiri sekurang-kurangnya sekali sidang DUN dalam setahun bagi mengekalkan kerusi yang diduduki.

Musa mengangkat sumpah sebagai ADUN pada 5 September tahun lalu, namun belum pernah hadir persidangan DUN, difahamkan atas alasan kesihatan. – Berita Harian


Selepas bapa, nenek pula meninggal dunia

KUALA LUMPUR: Belum pun seminggu Adira kehilangan bapa, penyanyi itu sekali lagi berdepan dugaan apabila neneknya pula meninggal dunia, hari ini.

Berita sedih itu dikongsi sendiri oleh Adira, 27, menerusi Instagram miliknya, sebentar tadi.

“Allahuakbar… Lepas satu-satu dugaan yang aku terima. Belum pun hilang kesedihan kehilangan Abah tersayang, datang lagi dugaan apabila mendapat khabar berita nenek kembali ke rahmatullah, sebentar tadi.

“Ya Allah… Berikanlah aku kekuatan untuk menghadapi dugaan-Mu ini,” kata ibu kepada dua cahaya mata itu..

ADIRA berkongsi berita sedih kematian neneknya di laman sosial Instagram, kira-kira sejam lalu.

Usaha BH Online untuk menghubungi Adira bagaimanapun gagal.

Pembantu peribadi Adira yang dikenali sebagai Iena berkata, penyanyi Pujaan Hatiku itu sedang berduka dengan berita sedih diterimanya.

“Dia terlalu sedih dengan kehilangan bapa dan kemudian neneknya pula. Saya juga tak pasti sama ada dia akan pulang ke kampung (Sabah) atau tidak,” katanya.

Pada 21 Mac lalu, bapa penyanyi itu, Suhaimi Rajiman, 57, meninggal dunia akibat kegagalan beberapa organ dalaman di Hospital Sultanah Aminah, Johor Bahru, Johor. Jenazahnya dikebumikan di Kundasang, Sabah, 23 Mac. – Berita Harian


Guna Google Maps Kantoikan Isteri Curang

LIMA, PERU: Seorang wanita di Peru tidak menyangka kisah silamnya yang pernah curang dapat dihidu suaminya sendiri dengan hanya menggunakan Google Maps.

Memetik portal Mirror, lelaki itu berjaya mengesan perbuatan isterinya ketika dia menggunakan ciri Street View pada aplikasi berkenaan.

Difahamkan, lelaki berkenaan pada mulanya melakukan carian lokasi menggunakan aplikasi berkenaan.

Untuk mendapatkan gambaran lebih terperinci, dia menggunakan ciri Street View yang menunjukkan foto di sekitar jalan berkenaan.

Bagaimanapun, dia melihat imej seorang wanita bermesra bersama seorang lelaki di atas bangku di laluan pejalan kaki.

Imej menunjukkan wanita berkenaan duduk di atas bangku dan seorang lelaki baring di paha wanita berkenaan.

Namun, menjadi polisi Google bahawa wajah individu menerusi ciri Street View akan dikaburkan bagi melindungi privasi masyarakat.

Bagaimanapun, suaminya mengesyaki itu adalah isterinya berdasarkan baju dan susuk tubuh wanita berkenaan.

Laporan itu menyebut lelaki itu akhirnya meminta penjelasan mengenai apa yang dilihatnya sebelum wanita itu akhirnya mengaku mempunyai hubungan sulit dengan lelaki lain.

Pasangan itu dilaporkan berpisah selepas itu.

Dalam pada itu, berita mengenai kisah pasangan itu tular selepas dimuat naik ke Internet.

Ia turut mendapat pelbagai reaksi daripada warganet di negara berkenaan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost